Сохта салафийлар-бузғунчи тўда » O'zbekiston musulmonlar idorasi Qashqadaryo viloyati vakilligi rasmiy sayti\nСохта салафийлар-бузғунчи тўда\n17-07-2021, 09:46 11 Ўқиш режими + -\nСохта салафийлар ўзларини ислоҳотчи деб атайдилар.\nХўш, Сохта салафийлар кимлар?\n“Салаф” сўзи араб тилида “олдин ўтган”, “аввал яшаган” деган маънони беради. Истилоҳий маъноси эса Пайғамбар саллаллоҳу алайҳи ва саллам ва у кишидан кейин тахминан уч юз йил яшаб Ислом динига хизмат кўрсатган олимлар — салафи солиҳинлар тушунилади. Охирги пайтларда салафи солиҳларга эргашишни ниқоб қилиб Исломий жамиятларга Исломнинг илк даврига қайтишни тарғиб қилувчи мутаассиб сохта салафий оқимлар кўп кузатилмоқда.\nБу оқим вакиллари ўзлари учун 1263 – 1328 йилда яшаган Ибн Таймиянинг фикр ва қарашларини мослаштириб оладилар. Ибн Таймия ҳам ўз навбатида кескин ҳаракатлари туфайли тўрт марта зиндонга ташланган. Ўзи яшаган давр олимлари томонидан кўп танқид остига олинган.\nИбн Таймиянинг фикрига кўра асрлар ўтиши билан Ислом динига турли бидъат ва хурофотлар кирган, уларни тозалаш зарур, бунинг учун “давлатни шариатсиз бошқарган ҳукмдорга жиҳод эълон қилиш керак” деган ғояни илгари сурган. Бу эса кейинги асрларда радикал сиёсий оқимларнинг пайдо бўлишига катта замин яратган.\nКейинги пайтларда ўзларни ислом динининг ислоҳотчилари деб атайдиган сохта салафийлар бузғунчиликни ўзларига касб қилиб, жамият орасида турли хил ихтилофларни чиқармоқдалар.\nХулоса ўрнида шуни айтиш мумкинки, мўмин-мусулмонларнинг ўртасида бузғунчилик қиладиган тўдалардан сақланайлик. Аллоҳ таоло барчамизни ҳақ йўлда бардавом қилсин!\nҚарши туман бош имом хатиби


Наманган мўжизалари: Мунчоқтепанинг буддавийлик топилмалари билан япон, хитой ва корейс туристларни тортса бўлади\n13 Март 2018 18:47 1261\n«Мунчоқтепа» ёҳуд Поп сағанаси (Дану дафинаси) ўчоғини топиш буйича 1987 йилда академик А.Асқаров раҳбарлигида археологик ишлар бошланган.\n1989 йилнинг май ойида республика Фанлар Академияси Археология институти илмий ходимларидан иборат Наманган археология экспедициясининг Поп отряди ходимлари мазкур тепаликдаги V-VII асрларга оид қабристонда қазиш ишларини олиб бораётган вақтда, баландлиги 2 метр, майдони 15 кв.м. бўлган сағанада 1,5 минг йил олдин дафн этилган қамишдан ясалган 47 та тобутда одам суяклари топилган.\nТобутлар сағана ичига ёнма-ён қилиб териб чиқилган бўлиб, марҳумлар тобутга эгнидаги либоси билан ёнбош ҳолда ётқизилган. Улардан айримларининг юзига ипак парда ёпилган.\nМутахассисларнинг фикрича, бу каби урф-одат Хитойнинг Синьцзян ҳудудида топилган археологик ёдгорликларга хосдир.\nСағанадан ташқарида топилган яна 2 та қабр очилганда, уларнинг бирида одам суяклари катта хум шаклидаги қозонга солиб кўмилганлиги, иккинчиси тўрт бурчакли махсус сопол идиш – «остодон»га дафн этилганлиги аниқланган. Шунга асосан, мазкур қабрни зардуштийлик динига оидлиги юзасидан хулоса қилинган.\nТопилмалар қадимда ушбу ҳудудда яшаган одамларнинг кулолчилик, тўқимачилик, деҳқончилик, чорвачилик, овчилик, ҳунармандчилик, пойабзал тикиш билан шуғулланганларидан далолат беради.\nТопилмалар орасида тўқимачилик усулида тўқилган ва ишлов бериб бўялган матони II–III асрларга тааллуқли эканлигини Хитойлик археолог олимлар аниқлаб, дунё олимлари томонидан тан олинган. Ушбу ноёб матонинг номи ҳозирда «парча» деб аталади ва у Поп ҳунармандларининг маҳсулоти эканлиги фанда ўз исботини топган.\n«Мунчоқтепа» ёдгорлиги «Буюк ипак йўли» халқаро экспедицияси харитасига киритилган булиб, 1987-89 йилларда у ердан топилган нодир ашёлар бутунжаҳон тарихий ва археологик аҳамиятига эга.\nУшбу тарихий ёдгорликда аниқланган буддавийлик динига мансуб топилмаларга Япония, Хитой, Жанубий Корея ва Ҳиндистон давлатларининг қизиқиши юқори ҳисобланади.\nГулноза Султонова, Дилафруз Содиқова\n2017-01-06 12:52:14 1359\n2017-03-08 18:45:47 1503\n2017-02-24 17:11:23 4301\nНаманган мўжизалари: Даволашга тиббиёт ожиз қолган тери касалликларига шифони Оллоҳ "Қирқ хужра"да бермоқда!\n2018-03-12 18:51:59 3190\nЧудеса Намангана: Буддистские находки Мунчоктепы привлекут японских, китайских и корейских туристов\n2018-03-13 19:22:08 1445\nНаманган вилояти маданий мероси 19.10.2018 17545


"Бойсун-фарм"да ишлар қизғинHaqida.net\nHome Mahalliy “Бойсун-фарм”да ишлар қизғин\n“Бойсун-фарм”да ишлар қизғин\nБойсун – тоғли юрт. Табиати мафтункор. Сувлари зилол, ҳавоси мусаффо. Тоғ ва адирликларда, сой бўйларида ёввойи ҳолда юзлаб турдаги шифобахш гиёҳлар ва мевалар ўсиб, етилади.\nТуманинг умумий майдони 371 минг 829 гектардан иборат бўлиб, унинг 22 183 гектари экин экиладиган ерлар ҳисобланади. Бойсун – шифобахш гиёҳларга бой ҳудуд. Шу боис Президентимизнинг 2017 йил 3 майдаги фармонига мувофиқ туманда “Бойсун-фарм” эркин иқтисодий зонаси ташкил этилди.\n“Бойсун-фарм” эркин иқтисодий зонасини ташкил этиш мақсадида 39 гектар ер майдони ажратилди. Туманни фармацевтика саноати марказига айлантириш, хорижий инвестициялар жалб этиш, янги иш ўринларини ташкил қилиш мақсадида 15 хил тиббиёт буюмлар ва дори-дармон воситаларини ишлаб чиқаришга ихтисослашган корхоналар ташкиллаштириш бўйича 44,2 млн. АҚШ доллари қийматидаги лойиҳа сметаси ишлаб чиқилди.\nФармон асосида ташкил этилган эркин иқтисодий зоналарнинг фаолият муддати кейинчалик узайтириш имкони билан 30 йил этиб белгиланган бўлиб, ушбу ҳудудларда алоҳида солиқ, божхона ва валюта тартиблари амал қилади. Хусусан, Ўзбекистон Республикасида ишлаб чиқарилмайдиган, четдан келтириладиган технологик асбоб-ускуналар, хом-ашё ҳамда бутловчи буюмларни олиб киришда ушбу техник воситалар божхона тўловларидан озод этилиши назарда тутилган.\nМазкур фармоннинг 19-банди ижроси юзасидан “Бойсун-фарм” эркин иқтисодий зонаси ҳудудида божхона пости ва божхона омборлари фаолиятини ташкил этиш назарда тутилмоқда. Бундан ташқари, амалга оширилаётган ишлар, янги ташкил этилаётган эркин иқтисодий зонада учраётган муаммоларни ўрганиш, улар юзасидан асосли таклифлар тайёрлаш шунингдек, “Бойсун-фарм” эркин иқтисодий зонаси вакиллари томонидан ташқи иқтисодий фаолият божхона постларига мурожаат бўлганда, божхона назорати ва расмийлаштирувини белгиланган тартибда тезкорлик билан амалга ошириш учун Сурхондарё вилояти божхона бошқармасининг масъул ходимлари белгиланди.\nОлдинда бажариладиган ишлар талайгина бўлсада, асосийси мақсад сари илк қадамлар қўйилди. Ўйлаймизки, яқин келажакда “Бойсун-фарм” эркин иқтисодий зонаси плантацияларида етиштирилган шифобахш гиёҳлардан тайёрланган дори-дармонлар мамлакатимиз дорихоналарининг пештахталарини тўлдириб туради.


Қирғизистон жанубидаги Ўш шаҳрида Навоий таваллудининг 575 йиллиги нишонланди. Тадбир Ўш шаҳридаги Навоий хиёбони ёнида жойлашган Мир Алишер Навоий хайкалига гулчамбар қўйиш билан бошланиб, Заҳирриддин Муҳаммад Бобур номидаги ўзбек академик драма театрида “Навоий гулшани” композицион кеча билан якунланди.\nМир Алишер Навоийнинг 575 йиллиги муносабати билан 9 февраль куни Ўшда ўтказилган тадбир шаҳардаги Навоий боғи ёнида жойлашган адиб ёдгорлигига гулчамбар қўйиш билан бошланди.\nТадбирда Бобур номидаги ўзбек академик драма театри ижодкорлари, Ўш давлат университети ўзбек филологияси факультети ўқитувчи ва талабалари, Ўш шаҳар ҳокимяти вакиллари ва Ўшдаги ўзбек мактаби ўқитувчилари иштирок этди:\n- Навоий беш достондан иборат бўлган Хамсасида халқлар дўстлиги, миллатларнинг ўзаро бир-бирига бўлган муҳаббати, муносабати масаласи ўша даврда ҳам энг асосий масалалардан бири бўлган. Хозирги кунда ҳам энг актуал, энг муаммоли бўлган миллатларнинг дўстлиги, улар ўртасидаги хамжихатлик масалаларига яна бир марта назар ташлашни истасак, биз Навоий асарларига мурожаат қиламиз. Навоий айтади: “Эл нечун топгайки мен ўзимни топмасам”. Бу дегани биз доимо энг аввало ўзимизга сархисоб беришимиз, ўзимизнинг қилаётган ишларимизга муносабат билдиришимиз керак деган маънони беради,-дейди Ўш Давлат дорилфунуни ўқитувчиси, адабиётшунос, доцент Равшанбек Турсунов.\nНавоий ёдгорлиги ёнига гулчамбар қўйилгач адиб мухлислари учун Ўшдаги Захириддин Мухаммад Бобур номидаги ўзбек мусиқали драма театри ижодкорлари томонидан “Навоий гулшани” адабий-бадиий кеча ўтказилди.\nҚардош қирғиз халқи ижодкорларининг Навоий ижодига бағишланган чиқишлари билан бошланган тадбирда, ўзбек санъаткорлари томонидан тайёрланган Навоий монологи, унинг ғазалларидан намуналар, илмий маърузалар қилинди, "Лайли ва Мажнун" спектаклидан парча ҳавола этилди.\n“Бу йил мамлакатимизда “Маданият ва тарих йили” деб эълон қилингани учун биз хозир алоҳида иш режаларини тузяпмиз. Шу тадбирларда Навоий бобомизнинг маданиятини кўтариш учун аввало унинг меросига назар ташламоқчимиз. Ҳозир Навоий шунос олим Равшанбек домла Турсунов билан Навоий хақида яхлит бир спектакль қўйишга ҳаракат қиляпмиз. Бу йил шуни ҳам бошлашни режалаганмиз”, -дейди Бобур номидаги ўзбек академик драмма театри директори Набижон Шукур. Унинг айтишича, бугун Пойтахт Бишкекда ҳам Қирғизистон ҳукумати вакиллари ва Ўзбекистоннинг Қирғизистондаги элчихонаси билан биргаликда адиб таваллудига бағишланган тадбир уйиштирган.\nЎш шаҳрида эса, 9 февраль куни кўплаб ўзбек мактабларида Навоийхонлик кечалари ўтказилди.\n- Навоий ижоди хеч қачон давр билан ҳамнафас бўлмай қолмаган. Навоий ижоди кеча ҳам, бугун ҳам, эртага ҳам аҳамиятли бўлади. Унинг ижоди сиз хохлаган масаладаги сиёсий-ижтимоий масалаларга жавоб топа оласиз. Кечаги, бугунги, эртанги кунга ҳам. Шунинг учун биз Навоийга муроожатимиз билан ҳар қандай саволга жавоб топа оламиз. Масалан ёшлигимиздан барчамиз биладиган:\nҒурбатда ғариб шодимон бўлмас эмиш\nЭл анга шафиқу мехрибон бўлмас эмиш\nОлтин қафас ичра гар қизил гул битса\nБулбулға тикондек ошиён бўлмас эмиш\nБу рубоийни бугунги кунда аҳамиятсиз деб айтолемизми? Йўқ. Сабаби ҳаммамиз туғилиб ўсган юртимизни, ватанимизни, ошиёнимизни нима бўлишидан қатий назар севамиз, - дейди Ўшдаги ўзбек мактабларидан бирининг директри Аъзам Раҳим.\nБобур театрида ўтказилган Навоий таваллудининг 575 йиллигига бағишланган “Навоий гулшани” кечасида 500га яқин ўшлик Навоий мухлислари иштирок этди.\nКечага Навоий шеъриятининг мухлислари, талабалар, ўқувчилар иштирок этди.


Ортиқча вазн билан курашишнинг самарали усули аниқланди - - - www.Voydoda.com - Развлекательный портал -\nОртиқча вазн билан курашишнинг самарали усули аниқланди\n23 Сен 2016(12:57)\nХалқаро олимлар гуруҳи семизликка генетик мойилликни парҳез ёки жисмоний машқлар билан бартараф этиш мумкинлигини аниқлади. Парҳезшунослар ўз хулосаларини British Medical Journal'даги мақолада баён қилишди.\nОлимлар 10 минг киши иштирок этган саккиз тадқиқотни таҳлил қилиб, ортиқча вазннинг юқори хавфи FTO генининг турларидан бири билан боғлиқ эканлигини аниқлашди.\nМазкур ген турига эга озиш дастури иштирокчилари бундай гени мавжуд бўлмаган кишиларга қараганда бир неча килограмм оғирроқ бўлишган. Шунга қарамай, улар ортиқча вазндан бирдек осонликча халос бўлишган. Метатаҳлил натижалари жисмоний фаоллик, парҳез ёки дори-дармон генетик шартли ва оддий семизлик билан курашишда бирдек самарали эканлигини кўрсатди.\nЖаҳон соғлиқни сақлаш ташкилоти маълумотларига кўра, 2014 йилда дунёнинг 1,9 миллиард нафар катта ёшли кишиси ортиқча вазнга эга бўлган. Уларнинг орасида 600 миллиондан ортиқ киши семизликдан азият чеккан. Мутахассисларнинг сўзларига кўра, касалликнинг бундай кенг тарқалишига генлар эмас, атроф-муҳитдаги турли омиллар сабабчи.\nСемизлик саратон касаллиги ривожининг юқори хавфи ва юрак-қон томир тизимининг бузилишига олиб келади.\nТеги: Ортиқча вазн билан курашишнинг сама\nСегодня у нас были: Akhmad, BoBoXoNBeK, Shoxrux99, Farrux_441, 9612120616, Ies_92uz, fabre_93


Жанубий Қозоғистонда анъанавий “Назм юлдузлари” анжумани бўлиб ўтди - Фарғона.Ру ахборот агентлиги\n18:11 msk, 12 Июль 2020\nЖанубий Қозоғистонда анъанавий “Назм юлдузлари” анжумани бўлиб ўтди\n24.11.2006 08:34 msk\nУч йилдирки, қозоғистонлик ўзбек ижодкорлари иштирокида “Назм юлдузлари” тадбири ўтказилади. Кўрик танлов кўринишидаги бу тадбирда маҳаллий шоирлар ўз шеърлари билан қатнашади. Тадбир Қозоғистондаги “Дўстлик” ўзбек ассоциацияси томонидан ташкил қилинган ва мазкур ташкилот ҳомийлик масаласини ўз зиммасига олган.\nБу йил олий ўрин соҳибига юз минг танга (780 АҚШ доллари) ваъда қилинди. Тадбир шарти: ҳар бир шоир дўстлик мавзусидаги битта шеърини танловга тақдим қилади. Албатта ваъда қилинган маблағ озмунча пул эмас. Ижод аҳли бир йил давомида астойдил “тер тўкди” Йигирма тўрт шоирнинг шеъри танлаб олинди. Сараланган ўнта шеър финал босқичига “йўлланма” олди. Лекин олий ўрин ҳеч кимга насиб қилмади.\nҲакамлар ҳайъати раиси, ўзбекистонлик шоир ва ёзувчи Мирпўлат Мирзага кўра, танлов қатнашчилари орасида олий ўринга муносиб қаламкаш топилмаган:\n“Танлов иштирокчиларининг ижодий ишларини адабиётнинг ноёб намуналари дея олмайман. Лекин уларнинг интилишларини табриклаш жоиз. Улар дўстликнинг қадр-қимматини юракдан ҳис қилиб ёзишади. Бугун улар қозоқ ва ўзбек дўстлигини кўтаринки руҳда тараннум қилишди. Агар танловда тасодифан Эркин Воҳидов ёки Абдулла Орипов ўз шеърлари билан иштирок этганида олий ўрин албатта уларга насиб қиларди. Олий ўрин дегани, адабиётнинг энг юксак чўққисидир”, - дейди Мирпўлат Мирза.\nОлий ўринга ажратилган юз минг танга маблағ ҳисобидан танлов иштирокчиларининг шеърлари жамланган китобни чоп қилиш режалаштирилди.\nШу ўринда Жанубий Қозоғистондаги ўзбек адабий муҳитига бир назар ташласак. Айтиш мумкинки, вилоятда ўзбек адабий муҳити мавжуд. Лекин бу муҳит шаклланиши учун шароит йўқ.\nБу ерда “Чашма”, “Исфижоб”, “Шамчироқ”, “Чимкент”, “Туркистон гуллари” каби ўнга яқин ўзбек ижодий уюшмалари фаолият кўрсатмоқда.\nБундан 20 йил аввал Сайрам туманининг Манкет қишлоғида яшовчи бир гуруҳ ўзбек ижодкорлари «Чашма» уюшмасини ташкил қилишди. Орадан йиллар ўтиб уюшма туман миқиёсида фаолият кўрсата бошлади. 2003 йилга келиб эса «Чашма» уюшмасига вилоят мақоми берилди. Бугунги кунда уюшманинг қирққа яқин аъзоси бор. Айни пайтда уюшма ижодкорлари томонидан ўзбек тилидаги «Адабиёт ва санъат» газетаси ҳамда болалар учун «Камалак» ва «Бойчечак» журналлари нашр қилинаяпти. Вилоятдаги ўзбек ижодкорлари орасида туркистонлик болалар шоири Эрназар Рўзимат, турбатлик Баҳодир Собит, Иброҳим Туркий каби олти нафар қаламкаш Қозоғистон ёзувчилар уюшмасининг аъзосидир.\nЖанубий Қозоғистон университети профессори, адабиётшунос Ботир Норбоев вилоятдаги ўзбек адабий муҳитига баҳо беради:\n“Бу ерда ўта шаклланган адабий муҳит мавжуд эмас. Истеъдодлар униб, ўсиши учун шароит йўқ. Адабий муҳит учун баҳс мунозаралар бўлиши лозим. Газета-журналларда жиддий мақолалар, фикр-олишувлар бўлиши шарт. Муҳит фаол бўлсагина шаклланиш бўлади. Шунингдек, бу ерда адабий танқидчилик ривожланмаган. Адабий танқидчилик бўлмаган жойда эса сифат даражаси паст бўлади”.\nЖанубий Қозоғистонда насрдан кўра, назмда ижод қилувчилар кўпчиликни ташкил қилади.\n“Тўғри бизда шоирлар кўп. Бунинг сабабини насрда ижод қилувчи истеъдодларнинг камлиги билан изоҳлаган бўлардим. Балки бу ерда наср учун ижодий муҳит йўқдир. Насрда ижод қиладиган бир иккита ёшлар бўлади. Лекин уларни ҳам шоирлар “ютиб” юборади. Насрда ижод қилишга етакловчилар зарур бизга”, - дейди “Чашма” ижодий уюшмаси раиси Абдураҳим Пратов.\nҚозоғистон мустақил бўлгач, Ўзбекистон билан маданий алоқаларнинг тўхтаб қолиши адабиёт соҳасига ҳам салбий таъсир кўрсатди. Собиқ Иттифоқ даврида Тошкент адабий муҳитидаги кўзга кўринган адибларнинг аксариятини Жанубий Қозоғистонда туғилиб ўсган ижодкорлар ташкил қилган: Миртемир, Уйғун, Одил Ёқубов, Носир Фозилов, Саъдулла Сиёев...\nАдабиётшунос Ботир Норбоевга кўра, бугунги кунда жанубий қозоғистонлик ижодкорларни Ватан муаммоси қийнаяпти. Лекин бу нарсани улар ўз ижодларида намоён қилишга қўрқишади.\n“Ўзбекона менталитет тарзи яъни камтарлик, хокисорлик, ҳақиқатни айтишга истиҳола қилиш туйғуси жанубий қозоғистонлик ўзбекларга ҳам хос. Бугунги ўзбек шеъриятида миллат дарди йўқ. Абдулла Орипов, Эркин Воҳидовлар ўзбек халқи дардини айтмаётган бир пайтда, ҳеч бўлмаса бу ерлик ижодкорлар бу нарсани қилишлари лозим. Бироқ улар ҳам бу борада жимлик сақлашни маъқул топишмоқда”, - дейди Б. Норбоев.\nҚозоғистондаги ўзбек қавми орасидан етишиб чиққан ижод аҳли эса ўзларини қийнаётган муаммолар тўғрисида сўз юритишни маъқул топишади. Бугунги кунда уларнинг асосий муаммоси ижод намуналарини муштарийларга етказиш масаласидир.\nУлар ўз асарларини ўзбек тилида чиқадиган маҳаллий газеталардан икки учтасида эълон қилдириш имконига эга. Иқтисодий муаммолар эса китоб нашр қилдириш масаласига тўсқинлик қилади.\n“Дўстлик” ўзбек ассоциацияси раиси Рўзақул Холмуродовга кўра, “Назм юлдузлари” тадбирини ташкил қилишдан асосий мақсад ҳам ижод аҳлини муштарийларга танитишдан иборат эди.\n“Қаламкашлар йиллар давомида ижод қилишади. Лекин уларнинг ижод намуналари китобхонга етиб бормайди. Қанчадан-қанча асарлар “чанг” босиб ётибди. Биз ушбу тадбир орқали уларга маълум маънода кўмак бераяпмиз. Масалан, бу йилги иштирокчиларнинг шеърларини китоб ҳолида нашр қилдириб, ўзбек мактаби ўқувчиларига дарслик сифатида тарқатишни режалаштирганмиз. Шунингдек, “халқнинг кимлигини танитадиган ўша элнинг ботирлари билан шоирлари” деган гап бор. Шоирларимиз ўзбекнинг ўзлигини танитишга хизмат қилишади. Шунинг учун ҳам биз айнан шеърият йўналиши бўйича тадбир ўтказишни танлаганмиз”, - дейди Р. Холмуродов.\nМирпўлат Мирзага кўра, жанубий қозоғистонлик қаламкашлар ижодида йилдан йилга бадиий пухталикка эришиш кузатилаяпти.\n“Авваллари улар шунчаки ижод қилишарди, яъни, шеърларида бадиий сустлик яққол сезилиб турарди. Танловларда иштирок этиш уларни тоблаяпти. Уларда ижодий юксакликка интилиш, бадиий шаклланиш кучаяпти”, - дейди М. Мирза.\n“Исфижоб” уюшмаси аъзоси Алишоҳ бу йил “Назм юлдузлари” танловида қатнашмади. Лекин у ўзбекистонликларга бағишланган “Йиғлайди” номли шеърини “Фарғона.Ру” муштарийлари эътиборига ҳавола қилди.\nНе кунларга қолдик биз дея, кўзида ёш армон йиғлайди,\nҚайга боқсанг ноҳақлик дебон куйиб ранги сомон йиғлайди.\nАмалдорлар бўлди қозончи, лаганбардон пичоғи мойда,\nОддий халқни ўйлагувчи йўқ, орифлари ҳайрон йиғлайди.\nТопганлари етмас қарзига, бола-чақа очу яланғоч,\nЙўқчилликнинг оқибатида тўшакдаги камқон йиғлайди.\nИчган суви ифлос ва сассиқ, беморларнинг саноғи йўқдир,\nНогирон ул боласин қучиб, афсус, қоши камон йиғлайди.\nГапиради тўрда бир нодон, айтганлари гўё қонундай,\nТўғри сўзни тортишсанг агар фақат ҳақгўй томон йиғлайди.\nМансабдорлар бузар қонунни бас келолмас уларга ҳеч ким,\nСолиғига топгани етмай, чанглар ютиб деҳқон йиғлайди.\nТўғри юрсанг иш ҳеч битмайди, пора бериш қалбга сиғмайди,\nҲақсизликдан асаблар таранг, асоратда қолган йиғлайди.\nХалқ чун дея беради аввал, сўнг қилади кунига миннат,\nБундай не-не савобни кўриб, қонлар ютиб эҳсон йиғлайди.\nКўз бўяшга харакат қилар, “халқчиллиги” баҳона бунга,\nБирни берса юзни бердим дер, йўқсиллари ҳамон йиғлайди.\nМақсадлари бўлди пул йиғиш, ҳаром-хариш оқиб келади,\nБалохўрлар сурди даврини, ем бўлганлар гирён йиғлайди.\nШикоятинг эшитмас ҳеч ким, қарға-қарға кўзин чўқимас,\nҚонун бўлди бул кун қора лой, зарар кўрган ҳар он йиғлайди.\nҚум тўзонда келар туялар, юки қолган қайси бир чўлда,\nКарвонининг бул аҳволини, билса албат сарбон йиғлайди.\nАлишоҳ дер, эй, азизларим, гар қозончи бўлмаса тўғри,\nКелажакда кўриб ҳолимиз, ҳатто маймун чунон йиғлайди.


Ўзбекистон Республикаси Халқ таълими вазирлиги - Ўзбекистон дзюдо федерацияси ҳамда IJF ҳамкорлигида 20 та мактабда дзюдо секциялари жорий этилади\nЎзбекистон дзюдо федерацияси ҳамда IJF ҳамкорлигида 20 та мактабда дзюдо секциялари жорий этилади\nIJF дастурни амалга оширишда маслаҳат ва молиявий кўмак бериш орқали Миллий дзюдо федерацияларини қўллаб-қувватлайди.\nДзюдо асосчиси Зигоро Кано мазкур кураш санъатини баркамол шахсни шакллантириш воситаси, деб ҳисоблаган. Унинг фикрига кўра, дзюдо қуролсиз ҳимоя эмас, балки кундалик ҳаёт фалсафасидир. Дзюдочиларнинг шараф кодекси хушмуомалалик, жасорат, самимийлик, ҳалоллик, камтарлик, ўзини тута билиш, дўстга садоқат ҳамда бошқаларга ҳурмат каби фазилатларни ўз ичига олади.\nДастур доирасида IJF томонидан ҳар бир мактабга бир дона татами ва болалар учун 50 та кимоно тақдим этилади. Бу эса Ўзбекистонда дзюдо спортини ривожлантириб, ўқувчиларнинг бўш вақтларини унумли ўтказишга имкон яратади.\nТаъкидлаш жоизки, "Мактабларда дзюдо" дастури юртимиз мактабларида Ўзбекистон Дзюдо федерацияси билан ҳамкорликда амалга оширилмоқда. Эндиликда мазкур дастур мамлакатнинг турли ҳудудларидаги 20 та мактабни қамраб олади. Ушбу мактабларда 900 нафарга яқин ўқувчиларнинг дзюдо билан шуғулланиши учун тўгараклар ташкил этилган.\nIJF ушбу мактабларга татами ва кимоно тақдим этади ҳамда мураббийларга ҳақ тўлайди. Янги келишув амалга оширилиши жараёнида дастур жорий этилган мактаблар сони 40 тага етади.\n-Мамлакатимиз Президентининг бешта ташаббуси юртимиз мактабларида фаоллик билан амалга оширилмоқда. Иккинчи ташаббус - ёшларнинг жисмоний тайёргарлигини ривожлантириш, уларнинг спорт соҳасида қобилиятларини намоён этиш учун зарур шарт-шароитларни яратишга қаратилган. Халқ таълими вазирлиги, Ўзбекистон дзюдо федерацияси ҳамда IJF ҳамкорлиги нафақат бўлғуси чемпионларни, балки баркамол авлодни тайёрлашга имкон беради. Биз Ўзбекистон дзюдо федерацияси ҳамда IJFнинг ҳамкорлиги учун миннатдормиз. Умид қиламизки, "Мактаблардаги дзюдо" дастури янада кўпроқ умумтаълим муассасаларини қамраб олади, – дейди Ўзбекистон Республикаси Халқ таълими вазири Шерзод Шерматов.\nАйни пайтда Ўзбекистон Республикаси Президентининг 2019 йилдаги бешта ташаббуси доирасида спорт секцияларига 1,1 миллиондан ортиқ ўқувчи жалб қилинди.


Афғонистоннинг Ҳилманд вилоятида АҚШ ва Афғонистон кучлари “Толибон” жангариларига қарши етти соат давомида жанг олиб борди.\nХабарларга кўра, жангда 24 жангари йўқ қилинган. Шунингдек, АҚШ бошчилигидаги халқаро кучларнинг икки ҳарбийси тан жароҳати олган. Кобулда эса 200га яқин киши хусусий “Толо-ТВ” марказининг ёпилишини талаб қилиб, телемарказ биноси ёнида норозилик намойиши ўтказди. Шунингдек, улар Афғонистон бош прокурори генерал Абдулжаббор Собиднинг телемарказ биносида тинтув ўтказиш қарорини қўллаб-қувватлади. 17 апрель куни полициянинг элликка яқин ходими “Толо-ТВ” биносига бостириб кирди ва уч журналистни ҳисбга олди. Афғонистон бош прокурорининг билдиришича, телеканал журналистлари унинг сўзларини нотўғри талқин қилган, ўз навбатида, бу тартибсизлик келтириб чиқариши мумкин бўлгани боис, полиция тинтув ўтказишга қарор қилган. “Толо-ТВ” раҳбарияти эса прокурор иддаоларини кескин рад этмоқда.


28-11-2019, Ўзбекистондаги БМТ вакиллиги\nҲурматли Ўзбекистон Республикаси Олий Мажлиси Сенати Раиси, Танзила Камаловна, Хонимлар ва жаноблар, азиз дўстлар!\nБирлашган Миллатлар Ташкилотининг Ўзбекистондаги жамоаси номидан мен гендер ва ёшлар соҳасидаги ҳамкорликни мустаҳкамлашга доир муҳим мавзудаги конференцияни очаётганимдан хурсандман.\nМен мазкур муҳим форумни муҳтарам дўстим ва ҳамкасбим, сенат раиси Танзила Камолова билан биргаликда очиб бераётганимдан багоят мамнунман.\nБир йилча олдин Ўзбекистон ҳукумати барқарор ривожланишнинг 16 та миллий мақсадлари ва 127 та миллий вазифаларини қабул қилган эди.\nШу билан бирга, ҳукумат келгуси ўн йилликда инклюзив ўсишни жадаллаштириш бўйича ўзининг аниқ мажбуриятларини эълон қилди.\nШуни таъкидлаш керакки, гендер тенглик бўйича 5-мақсадга мувофиқ, Ўзбекистон қуйидаги мажбуриятларни ўз зиммасига олган эди:\n• бутун мамлакатда хотин-қизларни камситишнинг барча шаклларига барҳам бериш;\n• давлат ва хусусий секторда барча хотин-қизларга нисбатан зўравонликнинг ҳар қандай шаклларини бартараф этиш;\n• жамият ҳаётининг барча даражаларида раҳбарлик лавозимларида хотин-қизларнинг тўлиқ ва самарали иштирокини таъминлаш;\n• давлат дастурларини қабул қилишда гендер тенглиги тамойилларига тўлиқ амал қилиш.\nОхирги бир йилгина муддат ичида гендер тенглиги ва аёлларга нисбатан зўравонликнинг олдини олиш тўғрисидаги иккита қонунни қабул қилиш, шунингдек, имкон қадар кўп сонли аёлларни раҳбарлик лавозимларига, тадбиркорлик фаолиятига жалб қилиш, таълим олиш имкониятларини яратиш, шунингдек, оиладаги зўравонлик ҳолатларига барҳам беришга қаратилган бир қатор чора-тадбирларни амалга ошириш орқали ушбу мажбуриятларнинг амалга оширилаётганига гувоҳ бўлдик.\nБарқарор ривожланишнинг миллий мақсадлари доирасида ҳукумат ёшлар соҳасида ҳам қуйидаги аниқ мақсадларни белгилаб олди:\n- 2030-йилга қадар да ишсиз ва маълумоти йўқ бўлган ёшларнинг сонини камайтириш;\n- 2030-йилга қадар ёшларнинг тўлиқ ва самарали бандлиги эришиш;\n- ёшларга техник ва касбий кўникмаларга эга бўлиш, уларни иш билан таъминлаш ва тадбиркорлик билан шуғулланишларига кенг йўл очиш.\nЁшлар учун бешта ташаббус дастури қабул қилинганда эса, биз мазкур йўналишдаги ишларнинг самарасини яна бир бор таъкидладик. Шундай қилиб, Ўзбекистон БМТнинг 2030 йилгача глобал стратегиясини амалга оширишни фаол қўллаб-қувватлаётган мамлакатга айланиб бормоқда.\nШуни алоҳида кўрсатиш керакки, Ўзбекистон аҳолисининг 60% дан ортиғи 30 ёшгача бўлган кишилардир. Уларнинг ярми, албатта, хотин-қизлар ҳисобланади. Шу сабабли ушбу салоҳиятдан фойдаланиш нафақат иқтисодий ўсиш, балки инсон ҳуқуқларини ҳимоя қилишга кўмаклашади, шунингдек, жамиятда тинчлик ва фаровонликни мустаҳкамлайди.\nШу сабабли, миграция масалаларини ҳам қамраб олган гендер ва ёшлар соҳасидаги ҳамкорликни мустаҳкамлаш бўйича бугунги форум айни давр учун ўта долзарб ҳисобланади.\n25-ноябр душанба куни Халқаро хотин-қизларга нисбатан зўравонликка қарши курашиш куни нишонланади ва у бутун дунёда, жумладан Ўзбекистонда ҳам ҳар йили ўтказиладиган “Хотин-қизларга нисбатан зўровонликка қарши 16 кун” кампаниясини бошлаб беради.\nБМТ бош котиби Антонио Гуттериш кўп марта таъкидлаб ўтганларидек, гендерга кўра зўравонлик муаммоси бутун дунёда кенг тарқалган аёллар ва қизларнинг жамиятдаги роли ҳақидаги патриархал муносабат ва стереотиплардан келиб чиқади.\nБирлашган Миллатлар Ташкилотининг вакили сифатида мен бундай стереотипларга барҳам бериш учун аниқ қадамлар қўяётган мамлакатда ишлашдан бағоят мамнунман. Шунга қарамай, улкан миллий мақсадларга эришиш йўлида янада муҳим марраларга эришиш учун ҳали кўп ишлар қилиниши кераклигини бугун яна муҳокама қиламиз. Катта ёшли аёллар иштирок этаётган бугунги тадбир ҳам бизнинг олдинга қўйган яна бир қадамимиздир! Бундан ташқари, мен бу ерда кўплаб қарор қабул қилувчи эркакларнинг иштирок этаётганига ҳам алоҳида этъибор қаратмоқчиман – чунки мазкур муаммонинг ҳал қилиниши учун даврамизда барчанинг иштироки жуда зарурдир.\nБиз, БМТнинг Ўзбекистондаги жамоаси ҳам, ёшларимизнинг, шу жумладан хотин-қизларнинг жаҳон тамаддуни ривожига муносиб ҳисса қўшишга бўлган интилишларини қўллаб-қувватлашни фаолиятимизнинг асосий мақсади сифатида белгилаб олганмиз.\nАёллар, барча ёшлар сингари, 2030 йилгача белгиланган кун тартибининг фақат манфаатдор томони бўлибгина қолмай, уни амалга оширишда фаол иштирокчиларга айланишлари кераклигига қаттиқ ишонамиз.\nШу сабабли, сўнгги беш ҳафта давомида, кейинги ҳамкорлик босқичимизга тайёргарлик кўриш жараёнида, БМТ жамоаси 5 минтақада 1200 дан ошиқ аҳоли билан учрашди. Улар орасида 500 нафар аёллар ва шунча ёшлар, шунингдек, ногиронлиги бўлган фуқаролар ва бошқа гуруҳ вакиллари ҳам иштирок этди.\nМазкур маслаҳатлар давомида муносиб меҳнатга йўл очиш, гендер тенглиги, сифатли олий таълим ва бизнес имкониятлари? , гендер ёки ногиронликка асосланган стереотип ва стигмалар, миграция масалалари каби бугун муҳокама қилинажак кўплаб муҳим мавзулар белгилаб олинди.\nМиллий U-report платформаси орқали 30 000 нафар ёшларни жалб қилган ҳолда ўтказилган сўровномамиз ҳам ёшларнинг бугунги кунда бўлаётган ўзгаришларга қизиқиши, уларни бошқалар томонидан тингланиш истаги кучли эканлиги ва шу тариқа уларнинг келажагига таъсир этувчи таълим ва бандлик сиёсатига таъсир кўрсатишга қизиқишлари юқори эканлигидан далолат беради.\nБу масалаларнинг барчаси ҳукуматнинг кун тартибидан ўрин олган ва бу табиий ҳолдир.\nБугунги форум 2030 йилга қадар барқарор ривожланиш мақсадларига эришиш учун ҳаракатларнинг энг муҳим ўн йиллиги арафасида бўлиб ўтмоқда.\nБирлашган Миллатлар Ташкилотининг Ўзбекистондаги жамоаси Ҳукуматнинг миллий барқарор ривожланиш мақсадларга эришиш учун зарур шарт-шароитлари саналган гендер тенглигига эришиш ва уларда ёшларнинг тўлақонли иштирок этишларини қўллаб-қувватлаш, хавфсиз ва тартибли миграция бўйича биргаликдаги саъй-ҳаракатларни фаоллаштиришни ўзларининг асосий вазифаси сифатида белгилаб олганлар.\nЖаҳон соғлиқни сақлаш ташкилоти Ўзбекистон Республикасига инсонпарварлик юкининг навбатдаги партиясини етказиб берди\nЖаҳон соғлиқни сақлаш ташкилотининг (ЖССТ) Европа минтақавий бюроси Бирдамлик ва «COVID-19»га жавоб бериш…\nЎзбекистонда COVID-19 билан боғлиқ вазият тўғрисида ҳисобот. 5 август 2020 йил (Рус тилида)\nЎзбекистонда COVID-19 билан боғлиқ вазият тўғрисида ҳисобот. 5 август 2020 йил (Рус тилида). Батафсил манзил…\nЎзбекистонда COVID-19 билан боғлиқ вазият тўғрисида ҳисобот. 31 июл 2020 йил (Рус тилида)\nЎзбекистонда COVID-19 билан боғлиқ вазият тўғрисида ҳисобот. 31 июл 2020 йил (Рус тилида). Батафсил манзил…\nЎзбекистонда COVID-19 билан боғлиқ вазият тўғрисида ҳисобот. 29 июл 2020 йил (Рус тилида)\nЎзбекистонда COVID-19 билан боғлиқ вазият тўғрисида ҳисобот. 29 июл 2020 йил (Рус тилида). Батафсил манзил…


Рио-2016 кундалиги. АҚШ, Хитой ва Япония кучли учликни ташкил қилмоқда, Россия 7-ўринда\n09:32 / 12.08.2016\nРио-2016 олимпиадасининг олтинчи куни якунланди. Бу куни 20та медаллар шодаси ўйналди.\nАйни пайтга келиб медаллар ҳисоби бўйича АҚШ пешқадамликни давом эттирмоқда - 38та (16-12-10). Хитой иккинчи ўринда - 30та (11-8-11). Япония терма жамоаси аъзолари бу куни 1та олтин, 1та кумуш ва 1та бронза олиб (7-2-12) Австралия терма жамоасини ортда қолдирган ҳолда (5-4-6) учликдан ўрин олган.\nРоссия ҳисобидаги медаллар сони 19та (4-8-7).\nКун воқеилиги Фижи регбичилари терма жамоа тарихидаги илк Олимпиада олтин медалини олиб келишгани бўлди. Риодаги Олимпиадада регби-7 спорт тури бўйича эраклар ўртасидаги мусобақа финалида Фижи терма жамоаси Буюк Британия терма жамоасини 43:7 ҳисобида енгди.\nАйни вақтга келиб медал олган терма жамоалар сони 56тага етди. Ўзбекистон 2та бронза медаль билан 48-ўринда қолмоқда.


07:33 / 08.07.2013 | ANIS | 4517\nШайх ҳазратлари бу ахли умматга қилаётган хизматлариз эвазига Аллоҳ ажирини берсин. Ҳазрат мўъмин-мусулмон инсон иймони мукаммал бўлишлиги учун тақдирга ҳам ишонишлик керакми? Бир-икки масалаларда ешитган едим инсон тақдири туғилишидан 50 минг йил олдин "лавхул махфуз"да ёзиб қўйилар екан. Манашу ёзилган тақдиридан инсон ундан ортиқ нафашам бир луқмаҳам истемол қлаолмас екан. Енди Бир инсон бор Аллоҳга шукур номозди канда қилмайди шу қатори рўзаниҳам манашу инсон тақдирга ишонмайди яни тақдирди инсон ўзи яратади ўзи шакилантиради инсонди ўзига боғлиқ дийди. Савол шуки инсон тақдирга ишонмаса қлаётган амаллари нима бўлади яни тақдирга ишонмаган мўъминди ҳукми қандай? (жавоб учун олдиндан раҳмат)\n«Қадар» сўзи ўлчов маъносини англатади. Ислом ақийдасида эса Аллоҳ таоло азалда Ўз илми ва иродаси ила ҳар бир нарсани ўлчовли қилиб қўйганига эътиқод қилишни билдиради.\nАммо ушбу оддий тушунчанинг бузиб кўрсатилиши оқибатида, қазо ва қадар ақийдасига турли нотўғри тушунчалар аралашиб кетган.\nЗамон ўтиши билан турли омиллар сабабли исломий тушунчаларга ҳар хил бузуқ фикрлар, бидъат-хурофотлар аралашиб кетгани маълум.\nЎша исломий тушунчалар ичида энг кўп бузилгани, ҳатто тескари маънога айланиб кетай дегани, қазо ва қадар тушунчаси, десак муболаға бўлмас. Аслида еса бу ақийда жуда соф ва осон тушуниладиган нарсадир.\nУламоларимиз «қазо» ва «қадар»ни қуйидагича таърифлайдилар:\n«Қазо – Аллоҳ таолонинг ҳамма нарсаларнинг келажакда қандоқ бўлишини азалдан билишидир».\n«Қадар – ўша нарсаларнинг Аллоҳнинг азалий илмига мувофиқ равишда вужудга келишидир».\nАҳли сунна ва жамоа мазҳабига биноан балоғатга етган мусулмонга Аллоҳ таоло бандаларнинг ҳамма ишини махлуқотларга боғлиқ нарсаларнинг ҳаммасини аввалдан билишига иймон келтириши вожиб бўлади.\nҚазо ва қадар ақийдаси, Аллоҳга иймон келтириш асосидаги Ислом ақийдаларидан бири ҳисобланади. Бу ақийда, тўғри маърифат асосида Аллоҳ таолони камол сифатлари билан сифатлашга асослангандир.\nАна ўша сифатларнинг бири – Аллоҳнинг илми, у илмнинг чегарасизлиги, Аллоҳ иродасининг шомиллиги ва қудратининг комиллигидир.\nҚазо ва қадар ақийдаси, Аллоҳнинг ана шу сифатларига асосланган ақийдадир. Шунинг учун ҳам қазои-қадарга иймон бўлмаса, Аллоҳга бўлган иймон тугал бўлмайди.\nДарҳақиқат, Аллоҳ таоло ҳамма нарсани билади. Уяси ичида ғимирлаётган чумолининг ҳаракатини-ю, ўз фалакида ҳаракат қилаётган сайёраларни ҳам билади. У зотнинг илмидан ҳеч нарса ғойиб бўлмайди. Аллоҳ таоло дунёдаги ҳар бир заррани ҳам ва унинг ҳаракатини ҳам билиб туради.\nШунингдек, Аллоҳ таоло қиёматгача нима бўлишини ҳам билади. Агар уларни билмаса, У зотнинг сифати камолиясига нуқсон етган бўлади. Ана ўша илоҳий илм «қазои-қадар» деб аталади.\nБунда жоҳил кишилар ўйлаганидек, Аллоҳ томонидан бандани мажбур қилиш йўқ, Балки, Аллоҳ таоло томонидан банда нима қилишини олдиндан билиш бор. Чунки Аллоҳнинг илми чегара билмасдир.\nУламоларимиз бу тушунчани осон фаҳмлаш учун қуйидаги мисолни келтирадилар.\nКайфиятингиз ёмон бўлиб турган пайтда ойнага қарадингиз. Аксингизни қавоғингиз солиқ, пешонангиз тиришган, аччиғингиз чиққан ҳолда кўрдингиз. Ана ўшанда ойнадан ўпкалашга ҳақингиз борми? Бу ойна менга жабр қилди, мени ёмон кайфиятга туширди, дея оласизми? Албатта, йўқ. Ойна сиздаги бор нарсани ўзингизга кўрсатди, холос. Қовоғингиз солинишига, пешонангиз тиришишига ва аччиғингиз чиқишига унинг ҳеч дахли йўқ. Қазои қадар ҳам шундай! У бандаларнинг фикрлари ва амалларини Аллоҳнинг Ўз илми азалийси ила билиши, холос.\nЯна бошқа бир мисол. Устоз ўз шогирдларининг илмий савиясини яхши билади. Имтиҳон саволларини ёзган пайтда фалончи «аъло» баҳо олади, пистончи «яхши», деб айтди. Имтиҳон натижаси устоз айтганидек чиқди. Шогирдлар устоз айтган гап учун мазкур натижага эришдиларми? Ёки устознинг ўз тажрибасига асосланган ожизона илми уларни ўша баҳоларни олишга мажбур қилдими?\nАлбатта, Аллоҳга ҳеч қандай ўхшаш йўқ. Лекин тушуниш учун келтирилган шу мисолдан ҳам қазои-қадарда бандани бирор нарсага мажбурлаш йўқлигини англаб олишимиз зарур. Ожиз инсон ўзига қарашли нарсаларда шунчалик илмга эга бўлса, нима учун қудратли Аллоҳ, чексиз илм соҳиби бўлган зот, азалдан ҳамма нарсани билмаслиги керак?\nЎтган уламоларимиздан ал-Хаттобий қуйидагиларни айтадилар:\n«Кўпчилик одамлар қазо ва қадарни Аллоҳ таоло томонидан Ўзи тақдир қилиб қўйган ишларга бандани қаҳр ила мажбур қилиш, деб ҳисоблайдилар. Уларнинг бу фикрлари нотўғридир. Қазо ва қадарнинг маъноси, бандаларнинг келажакда бўладиган ишларини Аллоҳ томонидан муқаддам билиб турилишидир».\nУшбу эътиқодни тан олмаган одамнинг мусулмонлиги қолмайди.\nАқидапараст сўзининг маъноси\nЖоиз ножоиз атамалар\nФарзандли бўлгандан кейинги ҳолат\nЧет элда садақа


«Ўзбекистон эълон қилган қашшоқлик чегараси унга ўхшаш мамлакатларникидан юқори» — Жаҳон банки эксперти\nЎзбекистонда минимал истеъмол харажатлари 440 минг сўм деб эълон қилинди. Жаҳон банки эксперти Уилям Зейтс янги камбағаллик чегараси Ўзбекистондаги каби даромад даражаси ўхшаш мамлакатлардагига нисбатан юқорилигини таъкидлади.\nМинимал истеъмол харажатлари қийматининг дастлабки ҳисоб-китоблари эълон қилинди. Унга кўра, минимал истеъмол харажатлари ойига киши бошига 440 минг сўм этиб белгиланди.\nЖаҳон банкининг Марказий Осиёдаги қашшоқлик ва тенглик бўйича дастури менежери Уилям Зейтс АОКАда бўлиб ўтадиган матбуот анжуманида янги камбағаллик чегараси борасида ўз фикрларини билдирди. Экспертга кўра, камбағаллик чегарасини аниқлашда «асосий эҳтиёжлар нархини аниқлаш» методи танлаб олинган.\n«Ўтган йили президент Мирзиёев ҳукумат мамлакатдаги камбағаллик даражасини доимий равишда ўлчаб боришини ва уни қисқартириш бўйича юқори стандартларни жорий этишини эълон қилганди. Шу орқали ислоҳотлар дастури жамиятнинг энг заиф қатламлари эҳтиёжларига йўналтирилганди.\nЖаҳон банки камбағаллик даражасини ўлчашнинг муқобил ёндашувларини ва ушбу муаммони ҳал қилишда бошқа мамлакатлар тажрибасини ўрганишда ҳукумат билан ҳамкорлик қилишга таклиф қилинди. Ушбу масала синчковлик билан кўриб чиқилганидан сўнг, «асосий эҳтиёжлар нархини аниқлаш» методи (ўзини яхши томондан кўрсатган тасдиқланган ва энг кўп ишлатиладиган ёндашув) танланди. У ўртача даромадли мамлакатлар орасида кенг тарқалган, жумладан, ушбу давлатлар қаторига Ўзбекистон ҳам киради», дея таъкидлади эксперт.\nУилям Зейтснинг сўзларига кўра, агар камбағаллик чегараси жуда паст даражада ўрнатилган бўлса, аҳолининг энг муҳтож қатламларига ҳаётий зарур маҳсулотларнинг етишмаслиги хавфи бор. Бироқ Ўзбекистон эълон қилган янги камбағаллик чегараси Ўзбекистондаги каби даромад даражаси ўхшаш мамлакатларга қараганда бирмунча юқори.\n«Камбағаллик чегарасини тўғри даражада белгилаш жуда муҳим. Ва «тўғри даража»нинг белгиланиши унинг қандай ишлатилиши билан чамбарчас боғлиқдир. Камбағаллик чегарасини аниқлашдан мақсад ҳукумат эътиборини ёрдамга энг муҳтож одамларга қаратишдир.\nМасалан, агар камбағаллик чегараси жуда паст даражада ўрнатилган бўлса, аҳолининг энг муҳтож қатламларига ҳаётий зарур маҳсулотларнинг етишмаслиги билан курашиш учун керакли иш қилинмаслиги хавфи мавжуд. Шу билан бирга, камбағаллик чегараси «ўрта синф» деб номланадиган аҳоли қатлами ҳаётининг фаровонлик даражасини ёки турмуш тарзини аниқлаш учун ишлатилмайди. Aгар бу чегара шу тарзда ишлатилса, аҳолининг энг муҳтож қатламларига қаратилган эътибор ва ресурсларни бошқа томонга йўналтирилишига олиб келиши мумкин.\nШу сабабли, камбағаллик чегарасини аниқлаш устида иш олиб бораётган ҳукумат жамоаси натижаларни дунёнинг бошқа мамлакатларида қабул қилинган амалиёт билан жуда эҳтиёткорона таққослади.\nБугунги кунда эълон қилинган янги камбағаллик чегараси Ўзбекистондаги каби даромад даражаси ўхшаш мамлакатларга қараганда бирмунча юқори. Бу шуни англатадики, ушбу янги чегара юқорида айтиб ўтилган мамлакатлар гуруҳига қараганда анча кўпроқ мақсадларни қамраб олади ҳамда ҳукумат ўз олдига анча юқори мақсадларни қўймоқда», деган эксперт.\nЭксперт камбағаллик чегараси амалиётда қўлланиши борасида икки жиҳатга урғу берди.\n«Камбағаллик чегараси амалиётда қўлланиши бошланиши бўйича икки фикрни билдирмоқчи эдим. Биринчидан, ушбу чегара ҳукуматга илгари аҳолининг камбағал тоифаларига киритилмаган ва ҳеч қандай ёрдам олмаган кишиларни аниқлаш ва қўллаб-қувватлашга имкон беради.\nИккинчидан, у одамлар бир умрга камбағалликдан чиқиб кетишлари учун имкониятларни кенгайтиради. Бунга қисман муҳтожларга мўлжалланган ижтимоий трансфер дастурлари ёрдам беради.\nAммо, агар халқаро тажрибани кўриб чиқадиган бўлсак, камбағалликни барқарор қисқартиришнинг яна бир муҳим омили бу иш ўринлари яратилиши ва ишчилар учун иш ҳақи оширилиши ҳисобланади. Aйниқса, ушбу имкониятларнинг энг заиф ва изоляция қилинган гуруҳлар учун мавжудлигини таъминлаш жуда муҳимдир», дея таъкидлади у.\nУилям Зейтс камбағалликни қисқартиришда Ўзбекистон ҳукумати билан ҳамкорлик қилишдан мамнунлигини айтиб нутқини якунлаган.\nБундан олдинроқ Иқтисодий тараққиёт ва камбағалликни қисқартириш вазирлиги Ўзбекистонда киши бошига минимал истеъмол харажатлари 440 минг сўм этиб белгилангани, ойига шундан кам пул топган ўзбекистонлик ночор ҳисобланишини маълум қилганди.\n19:24 / 23.05.2021\nЖаҳон банки Ўзбекистонда 24та лойиҳани молиялаштиради\n08:48 / 18.05.2021\nЖаҳон банки Ўзбекистонга 300 млн долларга яқин маблағ ажратади\n07:58 / 18.05.2021\nЖаҳон банкининг Ўзбекистон билан янги ҳамкорлик дастури ишлаб чиқилади


Она тили бошқа тилда чиқаётган Ўзбекнинг болаларига йиғламай, нимага йиғлай?\nЎзбекистонда эркинлик онасининг қорнида туғилмай қолиб кетган чақалоққа ўхшайди. Бу "чақалоқнинг" нималигини, кимлигини ҳеч ким билмагани каби, Ўзбекистонда эркинлик нималигини ва қандайлигини ҳам ҳеч ким билмайди.\nХўш, эркинлик бўлса, нима бўлади, дейдиганлар ҳам бор орамизда. Нима бўларди, инсон инсон бўлади, мусулмон мусулмон бўлади, Ўзбек Ўзбек бўлади, Ўзбекистон Ўзбекистон бўлади. Ҳозир эса, бунинг ҳаммаси қабристондир...\nБолаларни сенга хўрозқанд бераман, деб алдаш билан, бир халққа сенга Эркинлик бераман, деб алдаш орасида ҳеч қандай фарқ йўқдир.\nБир халқнинг қўл оёғини боғлаб, бу халқнинг қўлидан ҳеч нарса келмайди, дейиш каби золимлик ва жоҳиллик бўладими ҳеч?\nБир халқнинг қўл оёғини боғлаб, ҳеч нарсага эришиб бўлмайди. Бу ҳақиқатни ким Ўзбек тилига таржима қила олади?\nЗолимига ҳайкал қўйганлардан нимани ҳам кутиш мумкин? Бундан кутилган нарса олимларнинг хор бўлишидир...\nБугун чап ёнингиз билан турдингизми, дейсизми? Қани ўнг томон қаёқда, ўнгланганлар қаёқда? Халқнинг ҳаммаси чап томони билан ётиб, чап томони билан туришга мажбур қилинмоқда. Бу ҳолда ўнгланиш бўладими?\nБир ерда зулм бор дейиш билан ўша ерда вабо бор дейиш бир хил моҳиятга эгадир. Кўп нарсага сабр қилиш мумкин, зулмга асло...\nҲамма жойим соғлом...жонимдан бошқа...\nАвтор: Намоз Нормўмин на 04:04


Эктор Купер ЖЧ—2022 саралаши қуръасидан сўнг нималар деди? - Daryo\n17:23, 17.07.2019 23084\nЭктор Купер ЖЧ—2022 саралаши қуръасидан сўнг нималар деди?\n17 июль, чоршанба куни Малайзия пойтахти Куала Лумпур шаҳрида жойлашган Осиё футбол конфедерацияси бош қароргоҳида Жаҳон Чемпионати—2022 ҳамда Осиё Кубоги—2023 мусобақалари иккинчи саралаш босқичига қуръа ташлаш маросими бўлиб ўтди.\nҚуръа натижаларига кўра, Ўзбекистон миллий терма жамоаси иккинчи саралаш босқичининг «D» гуруҳидан ўрин олди. Гуруҳда терма жамоага Саудия Арабистони, Фаластин, Яман ҳамда Сингапур термалари рақиблик қилади.\nЎзбекистон миллий терма жамоаси бош мураббийи Эктор Купер қуръа ҳақида ўз фикрларини билдириб ўтди.\nҚуръада қандай жамоалар бир-бирига тўқнаш келишини олдиндан тахмин қилиб бўлмайди. Шу сабабдан ҳар қандай рақиб билан тўқнаш келишга тайёр туриш лозим. Жаҳон чемпионати саралаши иккинчи босқичи қуръаси бизга тақдим этган рақибларнинг барчаси ўзига яраша кучли жиҳатларга эга. Ҳеч бир рақибга беписандлик билан қараб бўлмайди. Гуруҳимиздан ўрин олган ҳар бир рақибни ҳурмат қилган ҳолда учрашувларга жиддий тайёргарлик кўрамиз. Ўзбекистон терма жамоаси барча учрашувларда мазмунли ўйин намойиш этиб, якунда келаси босқич йўлланмасини қўлга киритиш учун майдонга тушади.\nЭктор Купер, Ўзбекистон терма жамоаси бош мураббийи\n14:47 Бугун 1149\nСамарқандда аҳволи ўта қониқарсиз, талаб даражасида бўлмаган болалар боғчалари аниқланди\n14:35 Бугун 2392\nШавкат Мирзиёев: Қорақалпоғистонга қарсак учун эмас, ишлаш учун, халқнинг кўзини кўриш учун келдим\n14:19 Бугун 6744\nКриштиану Роналду футболчилик фаолиятини қачон якунлаши мумкинлигини айтди\n14:13 Бугун 4126\nКобулдаги тўйда юз берган портлаш қурбонлари сони 80 кишига етди\n17:56, 19.08.2019 156184\n14:25, 19.08.2019 139861\nШавкат Мирзиёев янги самолётининг илк суратлари пайдо бўлди (фото)\n12:22, 20.08.2019 134640\n20:00, 19.08.2019 112089\nБош прокуратура: Гулнора Каримовага нисбатан яна учта ҳолат бўйича жиноят иши қўзғатилди


Хиссиётлар шоуси: БЕНОМ! Фотонигох. – Sog’inch Sadosi\nАсосий урғу хиссиётларда! Хиссиётлар ўйини экранда хам, овозда хам, сатрлар ва атмосферада хам! Томошабинлар маза қилиб бирга куйлаши…Бу фантастика ўртоқлар!\nБеном гурухининг қора либосларига қараб халиги “Ку” дейдиган фильмдек келажак йигитлари деган ғоя дизайнерда бўлганми билмадиму аммо ростини айтганда агар шу йигитлар ёшларбоп йўналишдаги эстрада хонандаларнинг келажакдаги кўриниши деса бемалол ШУНДАЙ БЎЛСИН ХАММАСИ!-деган бўлардим. Шундай ижод қилиб шундай куйлаб куйлата олиш қобилияти хам бўлсин дердим.\nКонцертнинг ютуғи бу сахнадаги шоу эмас аслида, бу томошабинлар залидаги хиссиётлар шоуси ўртоқлар! Бу нарсани мен “Истиқлол”даги бўлган концертлардан фақат Иброхим Тотлисас ва Энрике Иглесиас концертларида кўргандим холос. Мана, ўзимизникиларданам чиқар эканку!\nЭртага батафсил фото ва видео репортаж! Нақ 2 кундан! Кимлар келди, нима берди, қандай берди, нега берди…қандай бўлди , қайси қўшиқ хайратлантирди ва хоказо!\nPrevious article Бугун BBC телеканали Райхон хақида эксклюзив лойихани суратга олади.\nNext article ВИДЕО: Беном 2 кунлик концертидан


«iPhone 12 mini»: кичкина айфоннинг «катта» нуқсони топилди - Zamin.uz\n19:32 / 10.11.2020\n2020 йилнинг 13 ноябридан яна икки айфон: «iPhone 12 mini» ҳамда «iPhone 12 Pro Max» сотувига старт берилади. Релиз арафасида бу смартфонларнинг тафсилотлари, хусусан, камчиликлари («iPhone 12 mini») ҳам очиқланмоқда, деб ёзмоқда «Ferra.ru».\n5,4 дюймли «iPhone 12 mini» — «Apple» 2020 йилда тақдим этган флагманларнинг энг кичкинаси. Бу смартфоннинг «айби» кичиклигида, шунинг учун ҳам муқобил ишлаш даври чекланган (ажралмас аккумулятори ҳажми кичик). Шарҳловчиларга кўра, жуда фаол ишлатилмаса мини айфон қувватни бир кунга ушлаб беради. Бу борада унинг аҳволи, «iPhone SE» (2020)ни истисно қилганда, барча айфонларникидан ёмон.\nРасмий маълумотларга кўра, «iPhone 12 mini» бир қувватланишда 15 соатгача тинмай видео кўришга ярайди. Солиштириш учун: оддий «iPhone 12»да — 17 соат, «12 Pro Max»да — 20 соат тўхтовсиз видео кўриш мумкин. “Замин” янгиликларини “Инстаграм”да кузатиб боринг\niPhone X ва бошқа Apple смартфонларининг нархлари (2018 йил 14 март)\n15-03-2018, 14:51, Технология\niPhone’ларнинг сўмдаги нархлари (2018 йил 24 февраль)\n25-02-2018, 23:40, Технология\nТошкентдаги «Малика» савдо марказида сотилаётган iPhone’лар нархлари (2017 йил 22 март)\n22-03-2017, 23:12, Технология\nТошкентнинг «Малика» савдо марказида сотилаётган iPhone’лар нархлари (2017 йил 15 март)\n15-03-2017, 18:32, Технология\n«Малика» савдо марказида iPhone нархлари (2017 йил 1 март)\n1-03-2017, 12:00, Технология\n«Малика» савдо марказида iPhone нархлари (2017 йил 5 февраль)\n6-02-2017, 15:40, Технология


6 март, 2021, 20:20\nТеглар:Нефтехимик | Вагиз Галиулин | Виталий Денисов\nУ тўртинчи голини урди\nРоссия Миллий футбол лигасининг 28-турида “Нефтехимик” ўз майдонида “Динамо-Брянск” футболчиларини қабул қилди.\n“Нефтехимик” ўзбекистонлик футбол мухлисларининг эътиборидаги жамоа. Бу клубда икки нафар футболчимиз – Вагиз Галиулин ва Бобир Давлатов тўп тепмоқда.\nВагиз жамоанинг энг тажрибали ўйинчиси сифатида сардор вазифани ҳам бажаради. “Нефтехимик” премьер-лига йўлланмасини қўлга киритиш имконини қўлдан чиқарган бўлса-да, ҳар битта учрашувда ғалаба учун ҳаракат қилмоқда. Аслида мавсум бошида Галиулин етакчилигидаги жамоа олдига премьер-лигага чиқиш учун курашиш вазифаси қўйилган эди.\n“Динамо-Брянск” бу мавсум лигада қолиш учун курашмоқда. Айни пайтда бу жамоа мусобақа жадвалида 20-поғонани эгаллаб, хавфли зонанинг қоқ марказидан турибди.\nЖон сақлаб қолишга уринаётган “Динамо-Брянск” сафарда ўйнашига қарамай, мезбонларга жиддий қаршилик кўрсатишга ҳаракат қилди. Жамоа ҳужумчиси Максим Данилин тўртинчи дақиқадаёқ ҳисобни очди. Бу 19 ёшли футболчининг фаолиятидаги биринчи голи сифатида қайд этилди.\nБироқ, брянскликларнинг хурсандчилиги узоққа чўзилмади. Икки дақиқадан кейин, Вагиз Галиулин ҳужумни гол билан якунлаб, учрашувда бурилиш ясади. Вагиз Галиулин жорий мавсумдаги тўртинчи голига муаллифлик қилганини алоҳида таъкидлаш лозим.\nБиринчи бўлим давомида “Нефтехимик” ҳужумчиси Мераби Урудия мезбонларни ҳисобда олдинга олиб чиқди.\nИккинчи бўлимда нижнекамсклик футболчилар ҳужумкорликни оширди. Ўйин охиригача Александр Юшин, Фёдор Первушин ва Артём Котик биттадан гол киритиб, якуний ҳисобни йирик кўринишга олиб келди – 5:1.\nВагиз Галиулин бу учрашувда 76-дақиқагача ўйнаган бўлса, ёш ярим ҳимоячимиз Бобир Давлатов захирада қолдирилди.\nШу тариқа, 28-турдан сўнг “Нефтехимик” тўплаган очколар сони 46 тага етди ва жамоа етинчи ўринда бормоқда.\n“Динамо-Брянск”нинг мағлубияти яна бир легионеримиз – Виталий Денисов сардорлик қилаётган “Томь”га қўл келди. Томскликлар сафар учрашувида “Текстильшик” билан 1:1 ҳисобида дуранг ўйнаб, 22 очко билан “Динамо-Брянск” жамоасига етиб олди. Бу баҳсда Виталий Денисов 90 дақиқа фаол ўйнади.\n“Нефтехимик” навбатдаги учрашувда “Спартак-2” жамоаси меҳмони бўлади. “Томь” футболчилари ўз майдонида мусобақа пешқадами “Крилья Советов” клубини қабул қилади. Миллий футбол лигасининг 29-тур учрашувлари 10 март куни бўлиб ўтади.


Трамп 10 ёшар қизга 10 йилдан кейин у билан учрашиши ҳақидаги ваъдаси акс этган видео пайдо бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Трамп 10 ёшар қизга 10 йилдан кейин у билан учрашиши ҳақидаги ваъдаси акс этган видео пайдо бўлди\t10:00, 13 октябрь\tАмериканинг CBS телеканали АҚШ президентлигига номзод Дональд Трампнинг 20 йил аввал 10 ёшли қиз билан учрашиб юришини ваъда қилган видеосини намойиш этди.\nВидеода Entertainment Tonight дастурининг Рождество байрамидаги сонида бизнесмен бир гуруҳ қизлар билан тўқнашиб кетади. Улардан бирига Трамп: “Мен бу қиз билан ўн йилдан кейин учрашаман. Ишонасизми шунга?” дея маълум қилади.\nАввалроқ Америка матбуотида Трамп аёлларга шилқимлик қилгани маълум қилинган қидео пайдо бўлганди.\nЖума куни Трамп “юлдуз” бўлгани сабабли аёлларга истаганча шилқимлик қилишини маълум қилгани акс этган видео пайдо бўлди шундан сўнг бир қатор республикачилар Трампни президентликдан номзодини олишга чақиришди.


Нилуфар Усмоновадан янги клип » PopCorn.uz - Шоу Бизнес олами хақиқати\nНилуфар Усмоновадан янги клип\nСана: 31.12.2013 2854 қайноқ\nСунгги вактларда айникса фаол булган хонандаларимиздан Нилуфар Усмонова 2013-йилни узига хос янгилик билан якунламокда. Еркин юлдузимиз 30-декабрь куни "Унутгин" номли таронасига видеоклип суратга туширди.\nЕдингизда булса, бу кушик билан хонандамиз Туркияда "Turkvision" жонли ижродаги кушиклар фестивалида иштирок этганди.\nБу таронага клип суратга олиш масъулияти махоратли клипмейкер Едгор Носировга топширилди.\nФотомухбиримиз томонидан суратга олинган фотосуратлар оркали клип оддийдек туюлиши мумкин, бирок Едгор Носировнинг узига хос йуналиши борлигини таъкидлаб утиш зарур. (Расм) демак, видео тайер холга келиб, томошабинларга такдим этилгандагина унга бемалол бахо беришингиз мумкин.\nНилуфар Усмонова образига келсак, унинш янги имидждаги соч турмаги Артем Дробышев томонидан яратилди. Грим устаси Екатерина булиб, аслижа Нилуфарнинг еркин образининг сири унинг бегубор табассумидалигини айтиш зарур. Костюмер Хилола Шер. Нилуфар Усмонова ушбу мехнати самарасини янги йилда такдим этади.\nDiyora 02 1 2014 14:38\ntinim bilmidiya shu qiz a) omad


АҚШда лотин америкаликнинг полиция томонидан ўлдирилишига қарши намойишлар тартибсизликларга айланиб кетди\n16:40 / 22.06.2020\nАндрес Гуардадо 18 июнь куни Гардин шаҳрида полиция ходими томонидан отиб ўлдирилганди. Ҳокимиятнинг билдиришича, у ёнида ярим автомат тўппонча билан юргани аниқланган.\nКалифорния штатининг Комптон шаҳрида полиция томонидан лотин америкалик Андрес Гуардадонинг ўлдирилиши сабабли якшанба куни ўтказилган норозилик намойиши полициячилар билан тўқнашувга айланиб кетди. Бу ҳақда CNN телекомпанияси хабар бермоқда.\nҚайд этилишича, намойишчилар дастлаб 18 ёшли марҳумни хотирлаш учун Гардина шаҳрида тўпланган. Сўнгра қўшни Комптон шаҳридаги Лос-Анжелес округи шерифи офисига йўл олишган. Бу ерда норозилик билдирувчилар ва ҳуқуқ посбонлари ўртасида тўқнашув содир бўлган. Полиция ходимлари тўпланганларни тарқатиш учун кўздан ёш оқизувчи газ ва резина ўқлардан фойдаланган. CBS телекомпаниясининг маълумот беришича, тартибсизликлар давомида олти киши қўлга олинган.\nГуардадо 18 июнь куни Гардин шаҳрида полиция ходими томонидан отиб ўлдирилганди. Ҳокимиятнинг билдиришича, у ёнида ярим автомат тўппонча билан юргани аниқланган. Полиция ходимини кўрганидан сўнг эса қоча бошлаган. Уни таъқиб қилган полициячи олтита ўқ узган, Гуардадо олган жароҳатлари оқибатида вафот этган.\nПолициячилар воқеа содир бўлган вақтда ёнларидаги камералар ўчирилган ҳолатда бўлганлиги ҳодиса тафсилотларини ўрганишни қийинлаштирмоқда, дея қайд этади телекомпания.\nАввалроқ Миннеаполис шаҳрида афроамерикалик Жорж Флойднинг ўлимидан сўнг АҚШнинг кўплаб шаҳарларида оммавий норозилик намойишлари ва тартибсизликлар юз берганди.


Ички ишлар органларига хусусий тадбиркор Умиджон А. мурожаат қилиб, 2018-йилнинг 20-август куни ундан 70 миллион сўмлик фарфор идишлар олиб, пулини бермаган Нафиса С.га нисбатан чора кўришни сўради. Маълум бўлишича, 55 ёшли уй бекаси идишларни сотиб, пулларни ўз эҳтиёжига сарфлаб юборган. Нафиса С.га нисбатан Ўзбекистон Республикаси Жиноят кодексининг 168-моддаси 3-қисми (“Фирибгарлик”) бўйича жиноий иш қўзғатилди.\nИчки ишлар органларига 12-февраль куни соат 12.30 дан 15.30 гача бўлган вақт оралиғида Чилонзор туманида номаълум шахс 34 ёшли Жамолиддин Н.нинг хонадонига кириб, у ердан 20 минг АҚШ доллари ўғирлагани ҳақида хабар келиб тушди. Ушбу факт бўйича Ўзбекистон Республикаси Жиноят кодексининг 169-моддаси 4-қисми (“Ўғрилик”) бўйича жиноий иш қўзғатилди. Тезкор-тергов тадбирлари давомида ИИББ ходимлари ушбу хонадонда яшовчи 32-ёшли Зилола Н. пулларни олиб, ўғирликни саҳналаштирганлигини аниқлашди. Шу муносабат билан ўғрилик факти бўйича жиноий иш Ўзбекистон Республикаси Жиноят-процессуал кодексининг 84-моддаси 5-қисмига (“Айблилик тўғрисидаги масалани ҳал қилмай туриб жиноят ишини тугатиш учун асослар”) асосан тўхтатилиб, Зилола Н.га нисбатан Ўзбекистон Республикаси Жиноят кодексининг 237-моддаси (“Ёлғон хабар бериш”) ва 238-моддаси (“Ёлғон гувоҳлик бериш”) бўйича жиноий иш қўзғатилди.\n12-март куни Юнусобод туманида Тошкент шаҳар ИИББ ходимлари Ўзбекистон Республикаси Жиноят кодексининг 168-моддасида (“Фирибгарлик”) кўрсатилган жиноятни содир этганлиги учун қидирувга эълон қилинган 36 ёшли Джахонгир А.ни қўлга олишди. Суд қўлга олинган шахсга нисбатан ҳибсга олиш чорасини қўллади.


Андижонда ука фоҳишалик қилган опасини ўлдириб, ўз уйига кўмиб қўйди-ю, тинчини йўқотди. Опаси тушларига кириб чиқа бошлади… - 14 Октября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2020-10-27, 7:33 PM\nГлавная / Bosh sahifa » 2020 » Октябрь » 14 » Андижонда ука фоҳишалик қилган опасини ўлдириб, ўз уйига кўмиб қўйди-ю, тинчини йўқотди. Опаси тушларига кириб чиқа бошлади…\nАндижонда ука фоҳишалик қилган опасини ўлдириб, ўз уйига кўмиб қўйди-ю, тинчини йўқотди. Опаси тушларига кириб чиқа бошлади…\nАндижон шаҳрида истиқомат қилувчи Умиджон Умаров опаси Шаҳнозанинг умрига зомин бўлди. Жиноят изини яшириш мақсадида онаси ва укаси иштирокида мурдани ўзлари истиқомат қилаётган хонага кўмиб юборди. Яқинда жиноят ишлари бўйича Андижон вилоят судида ушбу масала кўриб чиқилди.\nВоқеа 2018 йилнинг 2 январь куни бўлиб ўтганди. 2017 йилда турмушидан ажрашган андижонлик Шаҳноза Умарова тирикчилик важидан фоҳишалик билан шуғулланишни касб қилиб олди. Ахлоқсиз эркаклар билан муносабати давомида ичкилик ва тамаки чекишни ўрганди. Яна ҳам ачинарлиси, бу воқеаларнинг барчаси ўз онаси, укаси ва жиянлари билан биргаликда истиқомат қилаётган хонадонда рўй берарди.\nШерзоднинг ушбу жавоби аёлнинг фиғонини кўкка кўтарди. Нима учун тоғам бўлади, деб айтмадинг, дея уни қўлига тушган буюм билан урди. Капгирни олиб, белига зарб берди. Қўлига тушган ўқловни орқа пешовига тиқишга уринди. Боланинг азобланишига бефарқ қараб тура олмаган аёлнинг онаси уларнинг ўртасига тушди. Ўз онасига ҳам тинчлик бермаган Шаҳноза кўчага чиқиб, сигарет ва ароқ олиб келишини буюради. Шу пайт хонага кириб келган укаси Умиджон вазиятни шу заҳоти тушунади. Онаси ва жиянини уйдан чиқариб юбориб, опасини дўппослай бошлайди. Аслида, аёлнинг таъзирини бериб қўйгиси, шу тариқа тавбасига таянтириб қўймоқчи бўлди. Бироқ, ҳаммаси ошиб кетди. Аёлнинг эгнидаги кийимини ечиб олиб, унинг оёқ-қўлини боғлаган йигит Шахнозанинг дуч келган жойига тепа бошлади. Оғзи-бурни қонга тўлган опасига раҳм қилиб ўтирмади. Уни шу аҳволда ердан кўтариб, ерга ташлади. Шунча азоб, шунча жароҳатдан сўнг опаси воқеа жойининг ўзида ҳаётдан кўз юмди.\nҚотиллик жиноятини яширишга уринган йигит шу хонанинг ўзида бир метрлик чуқур ковлади. Уни кўмишга онаси ва жияни ёрдам берди. Учовлон хонани тартибга келтириб, бўлиб ўтган воқеани ҳеч кимга айтмасликка келишиб олдилар.\nЁпилган қозон маълум вақтгача ёпиқлигича қолиши мумкин эди. Бироқ йигит тинчини йўқотди. Тушларига опаси кириб чиқадиган бўлди. Ҳаловатидан айрилгач, оиласи билан бошқа уйга кўчиб ўтишга мажбур бўлди. Бўлиб ўтган воқеаларни турмуш ўртоғига айтиб берди. Шу тариқа кўнгли бироз бўлса-да, таскин топар, деб ўйлаган эди. Лекин аёли бу аҳволда яшаб бўлмаслигини тушунди. Ички ишлар бўлимига хабар бериб, эрининг қотиллигидан огоҳ этди.\nUshbu ma'lumot Андижонда ука фоҳишалик қилган опасини ўлдириб, ўз уйига кўмиб қўйди-ю, тинчини йўқотди. Опаси тушларига кириб чиқа бошлади… dan olindi!\nКатегория: JINOYAT VA JAZO / ЖИНОЯТ ВА ЖАЗО | Просмотров: 124 | Добавил: ўз уйига кўмиб қўйди-ю, Андижонда ука фоҳишалик қилган опас, тинчини йўқотди. Опаси тушларига ки | Рейтинг: 0.0/0


Ижтимоий қатлам - доимо эътиборда | "Адолат" СДП\nЧегара билмай кириб бараётган коронавирус пандемияси барча инсониятни бирдек хавотирга солиб қўйгани шубҳасиз. Тарихга назар солсак, инсон пайдо бўлганидан бошлаб, то бугунги кунга қадар ўз онг-у тафаккури билан катта қийинчиликларни енгиб келмоқда. Коронавирус инсониятга карши уруш очган кўринмас ва катта душманга айланган. Инсоният ўз ақли ва топқирлиги билан бу балони ҳам албатта енгиб ўтади.\nКоронавирурс бошқа давлатлар қатори мамлакатимизни ҳам четлаб ўтмай кириб келди. Бунга қарши Президентимиз Ўзбекистон халқининг тақдирини, келажагини ўйлаган ҳолда тезкор чора-тадбирларни амалга оширмоқда.\nЖорий йилнинг 3 апрель куни Президентимизнинг “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги Фармони қабул қилинди.\nФармон мазмуни билан танишган ҳар бир киши бу халқимиз келажагини ўйлаб қилинган зарурий чораларнинг бири эканлигини англаши қийин эмас.\nУшбу ҳужжат билан аҳолини, айниқса, унинг ижтимоий ҳимояга муҳтож қатламини қўллаб-қувватлаш бўйича қатор чоралар белгиланмоқда. Жумладан, шу йил якунига қадар ун, ўсимлик ёғи, гўшт ва сут маҳсулотлари, шакар, гигиена воситалари каби жами 20та турдаги асосий истеъмол товарларини импорт қилишда божхона божи ва акциз солиғи ундирилмайди.\nБу чоралар орқали яна 120 мингдан ортиқ кам таъминланган оилалар қамраб олинади.\nБундан шуни англаш мумкинки, карантин даврида, асосан, кам таъминланган оилалар, ногиронлиги бўлган шахслар, кексалар кўп азият чекиши мумкин. Уларнинг ижтимоий аҳволини янада яхшилашда тадбиркорлик соҳасининг ривожланиши билан чамбарчас боғлиқ.\nШуни ҳисобга олган ҳолда, Фармон билан иқтисодиёт тармоқлари ва тадбиркорлик субъектларни қўллаб-қувватлашга доир қатор чоралар ҳам белгиланди.\nМамлакатимиз аҳолиси учун қилинаётган бундай зарурий чоралардан хулоса чиқарган ҳолда, фақат “Уйда қолинг!” деймиз. Бу Сизнинг касалликни енгишга кўшган ҳиссангиз бўлади.


Ўзбекистон Олимпия ўйинларида. Сидней-2000 – Ўзбекистон миллий олимпия қўмитаси\nЎзбекистон Миллий олимпия қўмитаси спорт мухлислари учун мамлакатимизнинг Олимпия ўйинларида иштироки ҳақидаги қизиқарли фактларни тақдим қилишда давом этади. Бугун Сидней-2000 XXVII ёзги Олимпия ўйинларини ёдга оламиз. Даставвал, ушбу Олимпиада ҳақида қисқача тўхталиб ўтсак.\nЎтказилган сана: 15 сентябрь – 1 октябрь\nДелегациялар сони: 199\nАтлетлар сони: 10,651 нафар (6582 эркак, 4069 аёл)\nМедаллар жамланмаси: 28 спорт турида 300 та\nЎзбекистон Сидней-2000 Олимпия ўйинларида\nУшбу Олимпиада делегациямиз ўзининг энг кўп сонли атлетлари билан қатнашган Ўйинлардан бири сифатида тарихда қолган. Сиднейда 12 спорт турида 70 нафар спортчимиз иштирок этган. Яна бир аҳамиятли томони Муҳаммадқодир Абдуллаевнинг ғалабаси шарафига илк бор ёзги Олимпия ўйинларидаги олтин медалимизга сазовор бўлган эдик. Шунингдек, 2000 йилги Олимпия ўйинларида Артур Таймазов (эркин кураш, -130 кг) кумуш, боксчиларимиз Сергей Михайлов (-81 кг) ва Рустам Саидов (+91 кг) бронза медалларига сазовор бўлишган эди. Бу билан умумжамоа ҳисобида 199 мамлакат орасида 43-ўринни эгаллаганмиз.\nЭътиборлиси, Сидней-2000 Олимпия ўйинларида енгил атлетиканинг шоҳ йўналиши бўлмиш 100 метрга кечган эстафета баҳсида ҳам эркаклар, ҳам аёллар ўртасида, шунингдек, худди шу масофага эркин усулда сузиш баҳсида ҳам эстафета йўналишида иштирок этганмиз.\n2 May, 2020|Сараланган, Ўтган ёзги олимпиадалар, Янгиликлар|


Ўзбекистон Миллий ахборот агентлиги “ўзбек олими коронавирусга қарши қурилма яратди”, деб хабар берди. “Ихтиро” муаллифи – ўзбекистонлик олим Олимжон Юсупов. У гўёки хона ичидаги ҳавода, ҳатто буюмларнинг сирти ва ичидаги вируслар ва бактерияларни зарарсизлантиришга мойил бўлган янги молекулаларни яратган.\n“Бу технологиянинг универсаллиги шундаки, у нафақат тожсимон ўлат, барча турдаги микроблар, бактериялар ва вирусларнинг кушандасига айланади.\nМутахассисларимиз ушбу теxнологиядан тиббиёт муассасалари ва одам гавжум бўладиган бошқа бино ва иншоотларда фойдаланишни тавсия этишмоқда. Янги инновацион қурилма яқин кунларда мамлакатимизда оммавий равишда ишлаб чиқарилиши мўлжалланяпти”, дея таъкидланади ЎзА мақоласида.\nЮсупов бундан олдин булутларга амр бериб, Орол денгизи устига ëмғир ёғдириб Оролни тўлдираман, деган иддао билан чиққан эди. Бу иддаодан кейин Орол денгизи қуриши яна тезлашди.\ndata-title="Олимжон ака Жуманазар акани йўлда қолдирди" data-description="<!-- wp:paragraph --> <p>Ўзбекистон Миллий ахборот агентлиги "ўзбек олими коронавирусга қарши қурилма яратди", деб хабар берди. "Ихтиро" муаллифи - ўзбекистонлик ..." data-image="https://eltuz.com/wp-content/uploads/2020/05/rasm4297666.jpg" data-url="https://eltuz.com/satira/214112/" data-services="facebook,odnoklassniki,twitter,telegram" data-counter="ig">


МУНОСАБАТ: ноширликнинг шонли даври бошланмоқда – Jurnalist\nМУНОСАБАТ: ноширликнинг шонли даври бошланмоқда\nR S2020-03-18T07:22:21+05:0018 Mart, 2020|Умумий янгиликлар|\nПрезидентимизнинг “Ноширлик ва матбаа соҳасини янада ривожлантиришга оид қўшимча чора-тадбирлар тўғрисида”ги қарори сувни, ёмғирни кутиб чанқоқликдан азоб чекаётган дарахтга сув берилгандай бўлди. Сабаби бу соҳада муаммолар, камчиликлар керагидан ортиқ кўп эди.\nҚайси соҳага доир Президент қарори чиқса, билингки, бу жабҳада ишлар қониқарли эмас. Муаммо ва камчиликлар бор. Муаммо шу даражага етганки, уни корхона, юқори тизимдаги раҳбарлар ечолмайди, муаммога ечим тополмайди. Ва шу ўринда Президент қарор чиқаради, шу қарорда белгилаб қўйилган бандлар асосида муаммолар ўз-ўзидан ечилиб бораверади.\nБундан бир йил муқаддам бешта муҳим ташаббус илгари сурилган эди. Шу ташаббусларнинг тўртинчи ташаббуси айнан китоб ва китобхонлик маданиятини оширишга қаратилгани ҳам бежиз эмас. “Ноширлик ва матбаа соҳасини янада ривожлантиришга оид қўшимча чора-тадбирлар тўғрисида”ги қарор ҳам бешта муҳим ташаббуснинг мантиқий давоми сифатида ноширлик соҳасида янги бир босқични бошлаб беради, десак адашмаймиз.\nЯнгилаётган Ўзбекистон учун ноширлик тўғрисидаги бу қарор жуда муҳим эди. Нега? Сабаби, китобхонликка, мутолаа маданиятига эътибор кучайтирилди. Китобхонларнинг ҳам талаби ошиши аниқ эди. Уларга сифатли ва бехато, шунинг баробарида бадиий жиҳатдан пишиқ, тафаккурни бойитадиган, ақлни пешлайдиган китобларни нашр этиш долзарб масалага айланган эди. Талаб бор экан, демак нашриётлар шу талабга, ҳалол рақобатга тура олиши лозимдир.\nТан олиб айтиш керак, кўп йирик нашриётлар ҳам ўқувчилар талабларини қондира олган эмас. Улар истаган ва излаган китобларни нашр этолгани йўқ. Агар нашр этган бўлса ҳам бу кам, яна олис вилоятлардаги ўқувчилар қўлига етиб боргани йўқ.\nЭнди-чи? Энди янги ташкил этилаётган “Ўзбекистон” нашриётига юқори малакали ноширлар, касбининг ҳадисини олган, соҳасини пухта эгаллаган мутахассислар жалб этилишига ишонамиз. Яна бадиий жиҳатдан бақувват асарлар чоп этилишига, шунинг баробарида китоб адади ҳам 10 минг, 20 минг, эҳтимол 50 минг нусхада чоп этилар ва олис вилоятларга китоб етказиб бериш мунтазам йўлга қўйилар.\nНафақат ноширлик, матбаачилик соҳасида ҳам катта ўзгаришлар бўлишига умид қиламиз. Янги технологиялар, сўнгги русумдаги ишлаб чиқариш машиналари нашриётларга келтирилади. Бу, ўз навбатида, китобларнинг сифат ва бежиримлигини таъминлайди. Ҳозирги замон китобхони “инжиқ”. Унга маҳсулотингизни гўзал кўринишда тавсия этмасангиз – ютқазасиз.\nҲалол рақобат. Ҳа, айнан ҳалол рақобат керак. Қайси нашриёт зўр китоб чиқарса, самарали сотувни йўлга қўйса – марра ўшаники. Энди мазмунан олди қочди, муқоваси кўримсиз китоблар чиқмайди. Чиқаришга йўл қўйилмаслиги керак.\nУмид қиламизки, бу қарор ноширлик соҳасига қўйилган дадил қадам. Қадам бўлганда ҳам мустаҳкам қадам. Шу қарор асосида ноширлик соҳаси ўзининг шонли даврини бошлаб беради. Ҳамма ўзини интернетга урадиган бир пайтда, шу қарор сабаб ўқувчилар яна китоб билан садоқатли дўст бўлишига ишонамиз.\nдиректори ўринбосари, бош муҳаррир.


Ўсмирлар нега ўз жонига қасд қилади? - Zamin.uz\nЖаҳон соғлиқни сақлаш ташкилоти (ЖССТ) маълумотига кўра, дунёда ҳар 40 дақиқада бир марта суиқасд содир этилади, 1 йилда қурбонлар сони миллион нафардан ошади.\nЭътиборли томони, суиқасд ҳолатлари аҳоли яшаш даражаси паст мамлакатларда кўпроқ кузатилади. Жорий йилда ЖССТ ўз жонига қасд қилиш даражаси энг юқори 10та давлат рўйхатини тузиб чиқди. Аниқландики, қўшни Қозоғистон ушбу рўйхатнинг 4-поғонасида жойлашган, Марказий Осиё бўйича рўйхатда эса Ўзбекистон Қозоғистондан кейинги иккинчи ўринда бормоқда.\nЎз жонига қасд қилганларнинг асосий қисми 14-19 ёшдаги ўспиринлар ҳиссасига тўғри келади. Кўплаб давлатлардан фарқли ўлароқ, Қозоғистонда ёш авлоднинг ўз жонига қасд қилиш ҳолати ҳар йили аввалги давр билан таққослаганда 23 фоизга ошиб бормоқда. Мактабдаги безорилик, қўрқитиш ва қийноққа солиш бу ҳолатларнинг асосий сабаблари бўлмоқда. Ажабланарли томони, ўз жонига қасд қилаётганларнинг 70 фоизи соғлом бўлиб, уларнинг аксарияти қишлоқларда яшаган.\nХўш, Қозоғистонда ўсмирлар орасида суиқасд нега кескин суръатларда ўсиб бормоқда?\nОила ва ўқишдаги муаммолардан ташқари, ОТМларга кириш имтиҳонлари ҳам одам боласини тушкунликка солиб қўяди. Таълим тизими муаммолари билан шуғулланувчи «Ұлағатты жанұя» жамоат фонди президенти Марианна Гуринанинг фикрича, имтиҳонда инсон психикасига мос келмайдиган қийин саволлар берилиши ўсмирлар суиқасдига энг кўп сабаб бўлаётган омиллардан бири ҳисобланади.\nЎзбекистонда эса 1990-2016 йиллар давомида ўсмирлар ўлими икки баравар (400 нафар) ошди. 2018 йилнинг 4 ойида 153 нафар ўсмир ўз жонига қасд қилган. Қўрқинчли ва хавотирли статистика. Табиийки, савол пайдо бўлади: катта ҳаёт остонасида турган ўспириннинг бундай оғир гуноҳга қўл уришига нима сабаб бўлмоқда? Уни қандай муаммолар қийнамоқда?\nАсосий сабаблар қаторига носоғлом оилавий муҳит, ажримлар, ёлғизлик, тушкунлик, моддий етишмовчилик, терроризм ва бошқа ўнлаб сабабларни келтириш мумкин. Оқибатлари ҳам анчагина. Масала эса вақт ўтган сайин ҳар қандай кураш чораларига қарши ўзида иммунитет ҳосил қилмоқда.\nТошкент шаҳридаги «Wise school» хусусий мактаби ўқитувчиси Нигора Сайдалиева шундай дейди:\n«Ўз жонига қасд қилиш ҳолатларининг кўпайишига олиб келаётган асосий сабаблардан бири ота-она ва фарзанд ўртасида катта жарлик мавжудлиги, унинг тобора кенгайиб кетишидир. Тезкор ва шиддатли замонда катталар бола тарбиясини таълим муассасаларига юклаб қўйишмоқда. Ваҳоланки, ўсмирлар асосий вақтини уйда, оилада ўтказади, унга дўст керак. Афсуски, биз - катталар дилбандимизга керакли меҳрни беролмаяпмиз. Яна бир ўринда айтиш лозимки, таълим муассасасида юзлаб ўқувчилар таҳсил олишади. Уларнинг ҳар бирига ўзига хос ёндашув зарур. Битта мутахассис ҳар бир болага эътиборли бўлолмайди. Шу боис мактабларда битта эмас, балки кўпроқ руҳшунослар жамоасини шакллантириш лозим. Руҳий кўмакка муҳтож ўсмирга аниқ ташхис қўйиб, уни нормал ҳаётга қайтариш жиддий ёндашувни талаб қилади».\nЎзбекистон мактаб таълими ўтган йиллар давомида битта асосий ғоя билан шаклланди: тарбия ва таълим ажралмас бўлак. Лекин, ҳеч ким асосий саволни бермади, беролмади ҳам. Ким таълим берсин, ким тарбия? Бизнингча, тарбия масаласида аниқ ва ягона жавобгарлик оилада шаклланмай, унинг мактаб ё маҳаллага кўчиб ўтиши, кейинчалик салбий оқибатларга олиб келди. Масалан, мактаб ўқитувчиси энди фақат таълим беришни ўйламайди, унинг дарс беришга ортиқча вақти ҳам қолмаяпти.\n«Ота-оналар жигарбандидан фарқли равишда руҳияти мустаҳкам шаклланган бўлади. Ўсмир бола депрессиясининг профилактикаси низоли вазиятларда қочишдан иборат эмас, у ҳали бунга тайёр эмас. Бунинг имкони йўқ. Шундай психологик иқлим яратиш керакки, ўсмир ўзини ёлғиз, тан олинмаган ва номукаммал ҳис этмасин. Шундай даврда ота-оналар ва психологлардан сезгирлик талаб қилинади. Депрессиянинг белгиларини эрта аниқлаш жуда муҳимдир. Ота-оналар ўз фарзандини эшитмайди, самимий суҳбатдош бўлолмайди. Оилавий ажримлар, ота-оналардан бирининг хорижга ишлаш учун кетиши, натижада болаларнинг қаровсиз қолиши кабилар ҳам муаммонинг илдиз отишига сабаб бўляпти.\nОАВда ўсмирларнинг ўз жонига қасд қилган ҳолатлари ёритилган хабарларни умуман бермаслик лозим, деган фикрдамиз. Агрессив хабарлар тўғрисидаги ахборот онг остига жойланади. Қачондир бу ўзини намоён қилмаслигига эса кафолат йўқ. Бу борада бир тавсиям бор: мудҳиш вазиятнинг олдини олиш учун библиотерапияни қўллашни тавсия қилардим. Ўқувчилар ўқиган китоб ва мақолаларидан олган маълумотларига таяниб қайта тикланишнинг шахсий ресурсларига эга бўлишлари мумкин. Соғлом ахборот майдонини яратиш ўсмирга ўзининг қийинчилик ва кечинмалари ягона эмаслигини англашга ёрдам беради», дейди амалиётчи психолог Вилоят Давлетова.\nАйбни фақат оиладаги муҳитга боғлаш бир томонлама ёндашувни келтириб чиқаради. Аввало, суиқасд жараёнига етаклаб борувчи омиллар ҳақида гапирганда аниқ 3та омилни ажратиб кўрсатиш мумкин: турли ижтимоий қатламлардан чиққан боланинг тенгдошлари олдида ўксиб қолиши, оилавий низо ва босимлар, қўпол муносабат ҳамда беписанд бўлиш, ниҳоят, номукаммалликни ҳис этиб, шу каби туйғуларни енгиб ўтолмаслик, муаммолар олдида ожиз қолиш. Бундан ташқари, қуйидаги омиллар ҳам суицидлар сонини оширмоқда.\nБиринчидан, таълим муассасаларида диншунослик асослари талаб даражасида ўқитилмайди. Бу фанни чуқур ўргатадиган мутахассислар бор. Аммо амалиётда улардан, кўп ҳолларда, фойдаланилмайди. Фикримизни асослашга ҳаракат қиламиз: таълим муассасаларида «Дин тарихи» фани тарих ёки маънавият фани ўқитувчилари томонидан ўқитилади. Тўғри, уларнинг мутахассисликлари диншуносликка яқиндир. (Албатта, мактаб ресурсларининг чекланганидан хабаримиз бор) Дин ва ҳаёт фалсафаси ҳақида ҳақиқий билим берадиган диншуносларни таълим тизимига жалб этиш керак. Онги шаклланаётган ўспирин дин ҳақида фундаментал билимга эга бўлиши ортидан унда эътиқод, ирода хислатлари пайдо бўлади. Қалбда бўшлиқ бўлса, уни носоғлом ғоялар эгаллашга ҳаракат қилади.\nИккинчидан, мамлакат миқёсида аҳолининг суиқасд ҳолатини мониторинг қилувчи ва олдини олиш билан шуғулланувчи ягона тизим мавжуд эмас (Мавжуд бўлса-да, ишонинг, жуда ёмон аҳволда ишлаяпти). Ушбу масалаларни тадқиқ қилувчи марказ ташкил қилинса, малакали психологлар жамоаси шакллантирилса, ўлим ҳолати кескин камайишига эришиш мумкин.\nУчинчидан, афсуски, ўқув масканларида ҳаётни севиш, атрофдагиларни қадрлаш, кучли иродани тарбиялаш, руҳиятни нопок ниятлардан сақлаш сирлари борасидаги мотивацион машғулотларга аҳамият берилмайди. Ватан туйғуси, маънавият ва маърифат фанлари борку, дерсиз. Айни вақтда ёшлар онгида маънавият ҳақида чуқур билим мавжуд эмаслигини тан олишимиз керак. Аслида маънавият ҳақида кўп гапириб, унинг қадрсизланиб кетишига ҳам биз сабабчимиз.Ўқув юртларида маънавият соатларига энг паст даражада эътибор қаратилганидан хабардормиз, буни ҳар бир талаба ё кулиб, ё хомуш айтиб беради. Шу пайтгача ва ҳозир ҳам бунга панжа ортидан қаралмоқда. Европада вояга етган катта кишилар ҳам тирбанд навбатларда ҳурмат билан атрофдагиларга хуш кайфият ато этса, бундай меҳрибончиликни Ўзбекистонда боғча ёшидаги боладан бошқасидан топмайсиз.\nМасалани ташқаридан эмас, ичкаридан туриб асл моҳиятига кирилмаса, ўз жонига қасд қилиш кўрсаткичлари кўпайиб бораверади. Ўсмир бундай ҳолат билан тўқнашса, бунда атрофдагиларни айблаш ҳар доим тўғри ечим эмас. Энг аввало, уни руҳиятини емираётган хаёллардан қутқаришимиз керак. Носоғлом ғоя нима эканлигини англашга туртки бўлсаккина, у ўзини ичкаридан туриб тафтиш қила олади. “Замин” янгиликларини “Инстаграм”да кузатиб боринг\n5-07-2018, 21:07, Жамият\nЖанубий кореялик қутқарувчи ўз жонига қасд қилмоқчи бўлган қизни тепки ёрдамида қутқарди (Видео)\n25-04-2017, 22:54, Жамият


Snapdragon 865 чипли илк смартфон – Mi Note 10’ни ёқиқ ҳолида «жонли» кўрамиз! - Terabayt.Uz\nSnapdragon 865 чипли илк смартфон – Mi Note 10’ни ёқиқ ҳолида «жонли» кўрамиз!\nXiaomi корпорацияси аввалроқ тўхтатиб қўйилган Mi Note туркумининг янги вакилини шу ойдаёқ тақдим этиши ҳақида ёзгандик. Мазкур фаблет Galaxy Note 10 (сотиб олиш) планшетофонининг «кушанда»си бўлиши кутилаётир.\nЎҚИНГ: MIUI 11'нинг барқарор глобал прошивкасига ўтувчи смартфонлар рўйхати эълон қилинди\nМашҳур инсайдер Мукул Шарма (Mukul Sharma) куни кеча ушбу моделнинг қадоғи акс этган «жонли» расмни эълон қилган:\nXiaomi Mi Note 10 ҳали ҳали расман намойиш этилмаган Snapdragon 865 процессори базасига қурилиши, мазкур чипсетнинг модел рақами SM8250, кодли номи эса Kona эканлиги ҳам маълум.\nЎҚИНГ: 5 нанометрлик Snapdragon 875 процессори TSMC билан ҳамкорликда ишлаб чиқарилади\nҲиндистонлик инсайдер бугун – 17 октябрда эса Xiaomi Mi Note 10 моделининг экрани ёқиқ ҳолдаги «жонли» расмларини ҳам Twitter’да улашди. Дисплейдаги ёзувларига қараганда, бу смартфон 6 гигабайтлик тезкор ва 128 гигабайтлик ички хотирага эга:\nШуниси ҳам борки, расмда акс этган қурилманинг Mi Note 10 эканлигига кўпчилик шубҳа билан қараяпти. Айрим тахминларга кўра, бу Galaxy S11 ёки Xiaomi Mi 10 флагманларидан бирининг прототипи бўлиши мумкин.\nXiaomi корпорациясининг глобал сотувга қўйилган кўплаб телефонларини 610 000 сўмдан бошланувчи нархлар асосида Terashop.uz онлайн дўконимиздан сотиб олиш мумкин. Дарвоқе, «Хитойча Apple»нинг яқинда намойиш қилинган смартфонлари – Redmi Note 8 ва Redmi Note 8 Pro моделлари ҳам етиб келган.\n#Samsung #Xiaomi #андроид смартфон #процессор #Samsung Galaxy S11 #Xiaomi Mi Note 10 #Xiaomi Mi 10


Қайси вилоятда қандай дарахт экиш керак? — Sof.uz\nҚайси вилоятда қандай дарахт экиш керак?\n6.11 10:26 171 Ўзбекистон\nХусусан, Қорақалпоғистон ҳудудига каталпа, павловния, япон сафораси, қайрағоч, тут ва акация даратлари экилади. Жиззах, Наманган, Самарқанд, Фарғона ва Тошкентда чинор, эман, заранг ва бошқа дарахтлар экилади.\nМутахассислар айтишига кўра Ўзбекистон ҳудудларида экиш учун 27 турдаги дарахт кўчатлари таклиф этилмоқда. Жумладан каштан, оққайин, эман, япон сафораси, шумтол, қайрағоч, павлония, терак, акация, чинор, тут, жийда, ёнғоқ, беҳи, узум, қрим қарағайи ва виргин арчаси.\nЎзбекистонда 2 ноябрдан 10 декабрга қадар дарахт экиш бўйича “Долзарб 40 кунлик” эълон қилинган. Ушбу вақт мобайнида вилоятларда бир неча миллион туп кўчатлар экиш режалаштирилган.


ШАНХАЙ ҲАМКОРЛИК ТАШКИЛОТИ (ШҲТ) САММИТИ ДОИРАСИДА МАДАНИЯТ ВАЗИРЛАРИ УЧУН БЎЛИБ ЎТГАН КОНЦЕРТ ДАСТУРИДАН! 22.06.2016 05:51\nТошкент шаҳрида 23-24 июнь кунлари Шанхай Ҳамкорлик Ташкилоти (ШҲТ) Давлат раҳбарлари кенгашининг навбатдаги мажлиси бўлиб ўтади. Саммитда давлат раҳбарлари ШҲТ доирасида режали ва самарали ҳамкорликни чуқурлаштириш масалаларини муҳокама қилиб, долзарб минтақавий ва халқаро муаммолар бўйича фикр алмашадилар.\nШанхай Ҳамкорлик Ташкилоти (ШҲТ) таркибига Ўзбекистон, Россия, Хитой, Қозоғистон, Қирғизистон ва Тожикистон киради.\nСаммитда давлат раҳбарлари 2016 - 2020 йилларга мўлжалланган сиёсат, хавфсизлик, иқтисодий, маданий-гуманитар, ахборот ва халқаро соҳаларга оид асосий йўналишлар бўйича, тадбирлар режасини тасдиқлашлари кутилмоқда.\n21 июнь куни эса, Шанхай Ҳамкорлик Ташкилоти (ШҲТ) Саммити доирасида Маданият Вазирлари учун Санъат усталари, ҳамда Халқаро танловлар лауреатлари иштирокида концерт дастури бўлиб ўтди.\nКонцертда Ўзбекистон Халқ артисти Муножот Йўлчиева,\nЎзбекистон Халқ артисти Гулсанам Мамазоитова, Ўзбекистонда хизмат кўрсатган артистлар Тўлқин Жабборов, Юлдуз Турдиева, “Ниҳол” мукофоти совриндори Малика Эгамбердиева,\nопера йўналишида Ўзбекистон Халқ артистлари Рамз Усмонов,\nХалқаро танловлар лауреати Азиза Муҳамедова,\nхонанда Акбар Атамуҳамедов, шунингдек, “Алишер Навоий” номидаги Давлат Академик катта театри симфоник оркестри,“Сўғдиёна” халқ чолғулари камер оркестри, Ўзбекистон ДАКТ солистлари ва бошқа санъаткорлар иштирок этишди.\nМазкур концертда она Ватан, Истиқлол ҳақидаги қўшиқлар билан биргаликда,\nрус, қозоқ, тожик, қорақалпоқ тилларидаги қўшиқлар,\nҳамда классик опералардан ариялар ва\nбалет рақслари намойиш этилди.\nЖумладан, Ўзбекистон Халқ артисти Муножот Йўлчиева ижросида, “Оҳ, ким раҳм айламас”,\nЎзбекистон ва Қорақалпоғистон Халқ артисти Озодбек Назарбеков ижросида “Шукурона”,\nЎзбекистон Халқ артисти Гулсанам Мамазоитова ижросида “Муҳаббатим”,\nопера йўналишида Ўзбекистон Халқ артисти Рамз Усмонов ижросида “Арлезианка” операсидан “Плач Федирико” арияси, Ўзбекистон Халқ артисти Аваз Ражабов ижросида “Майсаранинг иши” операсидан “Ҳожи Дарға” арияси,\nЎзбекистон Халқ артисти Мирзагул Сапаева ижросида “Дембермес” (қорақалпоқча қўшиқ),\nхонандалар Акбар Атамеҳамедов, Гулмира Нурметова, “Сўғдиёна” халқ чолғулари камер оркестри ижросида “Ушконыр” (қозоқча қўшиқ),\nХалқаро танловлар лауреати Азиза Муҳамедова ижросида “Нежность” (русча қўшиқ) ва бошқа тиллардаги қўшиқ ва ариялар янгради.\nКонцерт Ўзбекистон ва Қорақалпоғистон Халқ артисти Озодбек Назарбеков ва\nЎзбекистон Халқ артисти Гулсанам Мамазоитова ижросидаги “Нурга ўрайман” қўшиғи билан якунланди.\nБу концерт санъат, дўстлик, гўзаллик ва нафосат оқшомига айланди, ҳамда томошабинларда катта таассурот қолдирди.


Электрон ҳужжат айланиши\n“Электрон ҳужжат айланиши тўғрисида”ги Қонун 2004 йилда чиқди, аммо бугунги кунга қадар ташкилотларнинг жуда озчилик қисми электрон ҳужжат айланиши тизимига тўлиқ ўтди.\nЭлектрон ҳужжат айланишидан қуйидаги амалиётларда фаол фойдаланилмоқда:\nСолиқ ва статистика ҳисоботларини жўнатишда;\nБизнингча, электрон ҳужжат айланишининг тез оммавийлашиб кетмаётганлигининг асосий сабаби унга ишонч билдирилмаётганликдадир. Шунинг учун ҳам мавзуга бироз тўхталиб ўтишга қарор қилдик.\nЭлектрон ҳужжат айланиши ўзида электрон ҳужжатларни ахборот тизими орқали жўнатиш ва олиш жараёнларининг мажмуасини акс эттиради. Электрон ҳужжат айланишидан келишувларни (шу жумладан, шартномалар тузишни), ҳисоб-китобларни амалга ошириш, расмий ва норасмий ёзишмаларни ва бошқа ахборотларни узатишни амалга оширишда фойдаланиш мумкин.\nЭлектрон ҳужжатнинг мажбурий реквизитлари қуйидагилар ҳисобланади:\nЭлектрон рақамли имзо нима?\nЭлектрон рақамли имзо – Электрон ҳужжатдаги хатолар йўқлигини аниқлаш ва электрон рақамли имзо ёпиқ калитиннг эгасини идентификация қилиш имкониятини берадиган имзо.\nЭлектрон ҳужжатнинг юридик кучи\nКўпинча, режали текширишларда электрон ҳужжатларни тақдим этиш мумкинми, деган саволларни берадилар.\nЭлектрон ҳужжат ва қоғоздаги ҳужжат билан бир хил кучга эга. Шунинг учун ҳам текширишда электрон ҳужжатни тақдим этиш мумкин.\nБарча томонларнинг имзолари\nАхборотни муҳофаза қилиш\nАхборотларни муҳофаза қилиш очиқ ва ёпиқ калитлар орқали таъминланади.\nэлектрон рақамли имзонинг ёпиқ калити – электрон рақамли имзо воситаларидан фойдаланган ҳолда ҳосил қилинган, фақат имзо қўювчи шахснинг ўзига маълум бўлган ва электрон ҳужжатда электрон рақамли имзони яратиш учун мўлжалланган белгилар кетма-кетлиги;\nэлектрон рақамли имзонинг очиқ калити – электрон рақамли имзо воситаларидан фойдаланган ҳолда ҳосил қилинган, электрон рақамли имзонинг ёпиқ калитига мос келувчи, ахборот тизимининг ҳар қандай фойдаланувчиси фойдалана оладиган ва электрон ҳужжатдаги электрон рақамли имзонинг ҳақиқийлигини тасдиқлаш учун мўлжалланган белгилар кетма-кетлиги;\nЭлектрон ҳужжатларни сақлаш\nШуни айтиш керакки, электрон ҳужжат айланиши нафақат қоғозларни тежайди (ўрмонларни сақлаб қолади), балки босиш, имзолаш, олиб бориб бериш, мижоз ёки етказиб берувчи имзосини кутиш, ҳужжатни қайтариб келиш сингари ташвишларга кетадиган вақтни тежаш имконини яратади.


ВАРИКОЦЕЛЕНИ ТАШХИСЛАШ ВА ДАВОЛАШ\nКўп холларда варикоцеле эркакларда тасодифан, турли хил тиббий кўриклар пайтида ёки бепуштлик билан мурожаат қилинган пайтида аниқланади.\nХозирга замонда ташхисни тасдиқлаш қийинчилик туғдирмайди. Бу мақсадда анъанавий (кўрик, пальпация, функционал синамалар) дан ташқари инструментал текшириш усуслларидан: ультратовушли текшириш, допплерография, флебография қўлланилади. Бепуштликни аниқлаш мақсадида эякулятни текширилади.\nХирургик ва консерватив даволаш усуллари фарқланади.\nЖаррохлик усули эффектив саналиб, хозирда 120 турдан ортиқ ташрих турлари мавжуд.\nЭнг кўп қўлланиладиган ва эффектив ташрих Иваниссевич операцияси хисобланиб, уруғдон венасини ички чов халқасидан бироз юқоридан боғлаш билан характерланади.\nСўнгги йилларда кам инвазив хирургик усуллардан уруғдон венасини эмболизацияси ёки склеротерапияси қўлланмоқда. Бунда уруғдон венасига ўрнатилган катетер найи орқали махсус тиқин (эмбол) ёки склеротик восита жўнатилиб вена қон томирларида қон оқимини тўхтатилади.\nИкки томонлама варикоцеледа лапароскопик усул қўлланилиб, бир вақтнинг ўзида тестикуляр қон томирларни кесиш ва боғлаш услуби қўлланилади.\nТашрихдан кейин варикоцеленинг тузалиши ва 31-90 фоиз холатда сперматогенезни тикланиши кузатилади. Ташрихни қай турини танлашни пациентнинг ўзи танлайди. Айтиб ўтиш лозимки эркакларнинг жинсий фаоллигини ушбу ташрих турлари хеч қандай таъсир этмайди. Аммо ёш эркакларда оила қуриш режаси бўлса ташрихни бажариш зарур хисобланади. Ташрихнинг асоратларидан бири истисқо (гидроцеле) хисобланиб, 5-7 фоиз холларда кузатилади.\nДаволашнинг консерватив усулларига қуйидагилар киради:\n• Жисмоний фаолликни чегаралаш;\n• Актив спорт турлари (отда чопиш) билан шуғулланишни чеклаш;\n• Суспензорий (моякларни кўтариб турувчи восита) тақиб юриш.\nОктябр 23, 2017 2751 5 Рукн УРОЛОГИЯ\nВАРИКОЦЕЛЕ ВА ЭРКАКЛАР БЕПУШТЛИГИ ...\nОкт 22, 2017 3250\nАвг 20, 2017 3109


Марғилон шаҳар Хотин-қизлар қўмитаси ва шаҳар “Қайноналар кенгаши”нинг шаҳримиз фуқароларига маҳалла фаоллари, қайнона-қайнота, келин-куёв, ота-она ва устозлар, нуроний отахон ва онахонларига МУРОЖААТИ — Марғилон ҳақиқати\nМамлакатимизда оилалар фаровонлигини таъминлаш, оила муаммоларини ўрганиш, унинг маънавий ва иқтисодий асосларини мустаҳкамлаш, соғлом ва баркамол авлодни вояга етказиш, оналик ва болаликни ҳимоя қилиш бўйича кенг кўламли ишлар амалга оширилмоқда.\nМуҳтарам Президентимизнинг 2018 йил 2 февралдаги “Хотин-қизларни қўллаб-қувватлаш ва оила институтини мустаҳкамлаш фаолиятини тубдан такомиллаштириш чора-тадбирлари тўғрисида”ги ПФ-5325-сонли фармони ижроси бўйича қилинаётган ишлар бунинг яққол далилидир. Бажарилаётган бу ишларга қарамай шаҳримизда оилавий низолар, ажримлар кўпайиб бормоқда. Оилавий келишмовчиликлар, ажримлар таҳлили шуни кўрсатмоқдаки, нафақат ёшларни оилавий ҳаётга тайёр эмаслиги, балки оила катталари бўлмиш қайнона-қайноталарни ҳам келин олиб, қиз узатишга тайёр эмасликларининг гувоҳи бўлмоқдамиз.\nБарчамизга маълумки, оила жамиятнинг биринчи ва бирламчи бўғини бўлиб, жамият шу бўғинлардан ташкил топади. Оила тинч бўлса, турмуш фаровон, унда баркамол фарзандлар камолга етади, акс ҳолда турмушдаги нотинчлик келажагимиз бўлган фарзанд тарбиясига салбий таъсир кўрсатиб, жиноятчилик, гиёхвандлик кўпайиб оилага, жамиятга зарар келтиради.\nҲурматли маҳалла фаоллари, ҳаёт тажрибасига эга бўлган нуроний онахонлар, ҳожи ота ва ҳожи оналар, ибратли оила катталари, отинойилар!\nЭр-хотин, қайнона-келин, қайнона-куёв ва оиланинг бошқа аъзолари ўртасида юзага келган келишмовчиликларни бартараф этиш бўйича ҳар бир тараф билан якка суҳбатлар олиб бориш, муаммоларни туб моҳиятини аниқлаб, бу оилаларни муросага келтиришда ўз вақтингиз, билимингиз, ҳаётий тажрибаларингиз бўйича чиқарган хулосаларингизни ишга солиб оила муаммосини ечимини топишда фаол ва фидойи бўлайлик. Сизни иштирокингиз ва маслаҳатингиз билан ажримни олди олинса, сиз шу оилани мустаҳкам бўлишига ҳисса қўшиб, ўртадаги фарзандларни тирик етим бўлиб қолишидан сақлаган бўласиз. Бу бизнинг фуқаролик ва инсонийлик бурчимиз эмасми?\nХонадонимизга катта умидлар билан келин бўлиб келган қизимизни асраш, оилангиз муҳитига ўргатиш, оилавий муносабатларни сингдириш, камчилиги учун ҳадеб койимасдан, билмаганини билдириб, оналикка тайёрлаш сизнинг вазифангиз эмасми? Келин соғлом бўлса, келажакда наслимиз давомчилари соғлом бўлиб, сулолангиз бардавом бўлади. Келинга берган меҳрингиздан меҳр кўрасиз. Вақтики келиб оилангизга яхшилик, фароғат, мехр-оқибат бўлиб қайтадиган меҳрингиз уруғини аяманг.\nЁш оила вакиллари бўлган келин-куёвлар!\nКуёв бола, умр йўлдошингизга уйингиздаги шароитни, қонун-қоидаларни, моддий аҳвол, оила аъзоларини феъл-атворини таништириб, уқтириб борадиган Сиз бўласиз. Асло келинни камчиликларини юзига солиб камситманг. Ундан меҳрингизни аяманг. Ҳурматингизни сақланг. Келинни қариндошларини ҳурмат қилинг. Ёлғон гапирманг. Келинни ишончини йўқотманг, хиёнат қилманг. Оилани иқтисодий таъминоти учун меҳнат қилиб чарчаманг.\nКелин қизимиз, сиз келин бўлиб тушган хонадонни сирини хеч қачон кўчага олиб чиқманг. Оилада ўз ўрнингизни топишингиз учун 3-4 ой эмас, йиллар керак бўлади. Қайнона-қайнотангизни ўз ота-онангиздек кўринг. Улардан ширин сўзингизни, меҳнатингизни аяманг. Қудалар ўртасидаги меҳр-оқибат, ҳурмат ришталарини йўқолишига сабабчи бўлманг. Атрофингизга қараб, яхшилардан ибрат олинг. Китоб ўқиб, маънавий оламингизни бойитинг. Ибратли келин бўлиб, маҳалладаги келинларга намуна бўлишга ҳаракат қилинг. Умр йўлдошингизга вафодор бўлинг.\nҲурматли ота-оналар, масъулиятли касб эгаси бўлган устозлар!\nҲар қандай тарбиянинг бетакрор ўчоғи оила эканлигини ёдингиздан чиқарманг. Нотинч, низоли оилаларда вояга етаётган фарзандларни таълим олишига етарли шароит яратишда оила имкониятларини ўрганинг. Уларни назоратсиз қолдирманг. Қизиқишлари асосида турли хил спорт ва фан тўгаракларига жалб этишда фаоллик кўрсатинг. Таълим муассасаларида ўқувчилар, айниқса қизлар ўртасида эрта никоҳни олдини олиш борасида суҳбатлар ўтказиб, соғлом турмуш тарзини тарғибот қилишдан чарчаманг. Билим сифатига эътибор қаратинг. Маҳалла фуқаролар йиғинлари қошидаги “Ота-оналар университети” машғулотларига фарзанд тарбиясига эътиборсиз ота-оналарни жалб қилинг. Машғулотларни қизиқарли ва таъсирли бўлишида иштирок этинг.\nҲар бир ўғил-қиз келажакда оила эгаси бўлишини унутмаган ҳолда уларни келажакка, турмушга тайёрлаб боришда ўз тажрибангиз ва билимингизни аяманг.\nАзиз маҳалла фидойилари!\nЁш авлодни тарбиялашда, оилаларни мустаҳкамлаб, рўйхатга олинган нотинч оилаларни ибратли оила вакилларидан, ҳожи она, ҳожи оталардан мураббийлар бириктириб, мазкур оилаларнинг ҳар бирини соғломлаштириш бўйича чора-тадбирлар белгилашда фаол иштирок этинг. Ёш қайноналар мактаби фаолиятини йўлга қўйинг. Никоҳ ёшидаги қизларни рўйхатга олиб, уларга оила, оилавий муносабатлар бўйича маслаҳат ва кўрсатмалар бериб боринг. Яраштириш комиссиясига тушган ҳар бир ариза, мурожаат билан ишланг. Шундай ишлангки, сизни якка тартибдаги суҳбатларингиз самараси оила тикланганлигида кўринсин. Тўй-маросимларни ихчам, дабдабасиз ўтишида маҳалланинг обрўли отахон-онахонлари иштирокини таъминланг. Маҳаллада ажримларга барҳам бериш, жиноятчиликни олдини олишда ҳамкорликда иш олиб боринг. Маҳаллангиз “Ажримлари йўқ” маҳаллалар сафида бўлишига эришинг.\nОилалар тинчлиги-юрт тинчлиги пойдеворидир. Турмуш фаровонлиги, тинчлиги йўлида қилган ҳар бир савобли ишимиз Президентимиз олиб бораётган бунёдкорлик ишларига қўшган энг муҳим ҳиссамиз бўлади.\nЖаннатмакон юртимизга, доно Юртбошимизга, меҳнаткаш халқимизга асло кўз тегмасин.\n2018 йил 25 декабрь куни бўлиб ўтган шаҳар “Қайноналар анжумани” да қабул қилинган.


ИнтерФУТБОЛ :: Клубларни лицензиялаш ишчи гуруҳи Самарқанд ва Ғузорда\nКлубларни лицензиялаш ишчи гуруҳи Самарқанд ва Ғузорда\n“ЎФА ва ЎзПФЛ томонидан ўтказиладиган мусобақаларда иштирок этувчи футбол клубларини лицензиялаш ва профессионал футбол клуби мақомини белгилаш бўйича регламент” ишлаб чиқилгани ва унинг ЎФА Ижроқўми бюроси томонидан тасдиқлангани ҳақида хабарингиз бор. Таъкидланганидек, ПФЛ мазкур регламент асосида футбол клубларини келаси мавсум учун тайёрлаб боради.\nИшчи гуруҳ 4 декабрьда дастлаб Жиззахга келди ва “Сўғдиёна” клубидаги шароитларни текширди. Сўнгра 5 декабрьда Самарқанднинг “Динамо” клубида бўлди.\n“Динамо” футбол клубида қилинган мониторинг бўйича ҳулосалар:\n- Стадион майсаси қониқарли ҳолатда, лекин клуб уни яхшилаш учун чим билан ишлайдиган мутахассисларни жалб этган;\n- Клуб академияси Самарқанд вилояти футбол Ассоциацияси билан ҳамкорликда ишлайди;\n- Клуб учун янги автобус сотиб олинди; ҳамда\n- Стадион ёритгичлари талабларга жавоб бермайди.\nБундан ташқари ишчи гуруҳ 5 декабрьда Ғузорда бўлиб, “Шўртан” клуби шароитлари билан танишди.\n“Шўртан” футбол клубида қилинган мониторинг бўйича ҳулосалар:\n- Клуб академияси тайёр ва 2019 йилнинг январь ойидан ишга тушади;\n- Майдон чими ва трибуналарини таъмирлаш бўйича ишлар олиб борилмоқда;\n- Стадион ёритгичлари талабга жавоб бермайди.\nҲозирда, талабларни бажариш учун клуб режа асосида иш бошлаган. Жумладан, стадион майсаси, трибуна ва бошқа масалаларда иш аллақачон бошлаб юборилгани ойдинлашди. Ишчи гуруҳ бугунги ташриф чоғида шунингдек, клуб мутасаддиларига керакли соҳалар бўйича маслаҳат ва таклифлар берди.\nМаълумот учун, ПФЛ мониторинг гуруҳи 6 декабрь куни Бухоронинг “Бухоро” ва Навоийнинг “Қизилқум” клубларини мониторинг қилади.


Azam Abidov | Page 58 of 70 | Uzbek poet and translator\nПаскал Петит (Франция/Англия)\nAzam Abidov 15.05.2012 Таржималар\nПаскал Петит Парижда туғилган, болалик ва ёшлик йиллари Францияда ва Уелсда кечган. Ҳозир Лондонда яшайди. Унинг учта тўплами ва иккита шеърий памфлетлари чоп этилган. 2004 йилда у Келажак шоираси деб тан олинган. Унинг икки тўплами “Ҳайвонот боғи асосчиси” (Серен, 2001),[…]\nКристофер Меррил (АҚШ)\nТўртта шеърий тўплами эълон қилинган. “Олмос сув”, “Оловни кузатиш” тўпламлари учун Америка шоирлар Академиясининг Питер И. В. Лаван номидаги ёш ижодкорлар мукофотига сазовор бўлган. К. Меррил “Унутилган забон”, “Замонавий адабиёт ва турлар”, “Олисдан ва яқиндан: Жоржия Окиф икона сифатида” каби[…]\nИвон Дейвис (АҚШ)\nИвон Дейвис, шоира, ишқ куйчиси, жамоат арбоби, Коннектикутдаги “ДАВИС Коммуникейшнс” ташкилотини бошқаради. Жамоатчилик билан алоқалар, халқаро муносабатлар, маркетинг ва бошқарув соҳаларида катта ишлар қилмоқда. Кўплаб мамлакатларга саёҳати асносида ёшлар ва аёллар муаммоларига жиддий эътибор қаратиб, уларнинг жамият тараққиётида фаол иштирок[…]\nИля Каминский (Украина/АҚШ)\n1977 йилда собиқ Иттифоқ таркибидаги (ҳозирги Украина) Одесса шаҳрида дунёга келган. 1993 йили унинг оиласи АҚШ ҳукумати томонидан бошпана билан таъминланади ва Америкага кўчиб келади. Иля Жоржтаун Университетида бакалаврлик дипломини олади. Кейинроқ у Жорж Беннет ёзувчилар уюшмасининг энг ёш аъзоси[…]\nРодриго Бердуго (Чили)\nРодриго Бердуго Писаро 1977 йил 9 январда Чили пойтахти Сантяго шаҳрида туғилган. Бир неча йилдан буён испан тилида нашр этиладиган “Оқим” ва “Ақиқ лаблар” журналларининг ҳаммуҳаррири вазифасида ишлаб келмоқда. Илк шеърий тўплами “Парда ортидаги яланғочлар” деб номланади. Шеърлари италян, португал,[…]\nГлория Габуарди (Никарагуа)\nШоира ва адиба Глория Габуарди 1945 йилда Марказий Америкада жойлашган Никарагуа мамлакати пойтахти Манагуада туғилган. Шу шаҳардаги Марказий Америка Университетида докторлик унвонини олган. 1974-1979 йилларда у Мексикада яшаган. Кейинчалик она юртига қайтиб, жамоат ишларида фаол иштирок этиш билан бирга бадиий[…]\nФранциско Де Асис Фернандез (Никарагуа)\nШоир ва маданият тарғиботчиси Франциско Де Асис Фернандез 1945 йилда Никарагуада туғилган. “Шеърият, муҳаббат ва ўлим”, “Ҳаёт дарахти”, “Санъаткор ўйлари”, “Тинмай оқиб турар қон” каби ўнга яқин китобларнинг муаллифи. Асарлари бир неча тилларга таржима қилинган. Франциско кўплаб халқаро адабий ташкилотларнинг[…]\nФернандо Рендон (Колумбия)\nШоир ва публицист, йирик жамоат арбоби Фернандо Рендон 1951 йилда Колумбиянинг Меделлин шаҳрида туғилган. Эркпарвар шоир “Прометео” номли адабий журналга асос солган ва ушбу журналга муҳаррирлик қилган. Айни пайтда Фернандо Меделлин Халқаро Шеърият Фестивалининг директори вазифасида самарали фаолият олиб бормоқда.[…]\nГоенаван Муҳаммад (Индонезия)\nГоенаван Муҳаммад 1941 йил 29 июлда Марказий Яванинг Батанг шаҳрида туғилган. «Темпо» журналининг асосчиси ва муҳаррири бўлган Гоенаван Индонезиядаги кўзга кўринган ёзувчи ва шоир саналади. У кўплаб очерклар ва шеърий китоблар муаллифидир. 2001 йилда «Сажак-сажак Гоенаван Муҳаммад: 1961-2001» номи билан[…]\nPage 1 … Page 57 Page 58 Page 59 … Page 70


Яхши сўз – Nasihat.uz\nАбу Ҳурайра (розияллоҳу анҳу)дан ривоят қилинади: “Набий (соллаллоҳу алайҳи ва саллам): “Яхши сўз садақадир”, дедилар” (Имом Бухорий ривояти).\nЯхши сўз асалдан лаззатли, жазирама иссиқда муздек сувдан ҳам тотли бўлади. Баъзилар асални ёқтирмаслиги ва совуқ сувдан сақланиши мумкин, лекин ширин сўзни яхши кўрмайдиган инсонни ҳаргиз учратмайсиз. Ёш болалар ва эмизикли чақалоқлар ҳам ширин сўзнинг гадоси бўлади. Яхши сўзни эшитиши билан ҳурсанд бўлиб, қалби фараҳ ва сурурга тўлганининг аломати юзида акс этади.\nБирор инсонга мол берилса, унинг қалби сурурга тўлиб, ҳадия берган одамга нисбатан қалбида муҳаббат пайдо бўлади. Натижада унга бўлган баъзи гина-кудратларни ҳам унутади. Шунингдек, яхши сўз яхши ҳам инсон қалбигa ҳурсандчилик ва фараҳ бахш этади. Шунинг учун Пайғамбаримиз Муҳаммад (соллаллоҳу алайҳи ва саллам) яхши сўзни садақадир деганлар.\nҲадиси шарифда зикр қилинган яхши сўздан умумий маъно тушунилади. Оддийгина салом бериш ва унга алик олиш кабилар ҳам яхши сўздир. Бу ҳақда Расулуллоҳ (соллаллоҳу алайҳи ва саллам) бундай деганлар: “Набий (соллаллоҳу алайҳи ва саллам) саҳоба (розияллоҳу анҳум)лар билан ўтирган эдилар. Бир киши келиб: “Ассалому алайкум”, деди. Унга алик олдилар. Пайғамбаримиз (соллаллоҳу алайҳи ва саллам) “Ўн”, дедилар. Бошқа одам келиб: “Ассалому алайкум ва раҳматуллоҳ”, деди. Унга ҳам алик олишди. Расулуллоҳ (соллаллоҳу алайҳи ва саллам): “йигирма”, дедилар. Учинчи одам келиб: “Ассалому алайкум ва раҳматуллоҳи ва баракотуҳ”, деди. Унга жавоб бердилар. Набий (соллаллоҳу алайҳи ва саллам): “Ўттиз”, дедилар. Саҳоба (розияллоҳу анҳум)лар: “Ё Расулуллоҳ, ўн, йигирма ва ўттиз нима?” деб сўрадилар. Набий (соллаллоҳу алайҳи ва саллам): “Битта яхшилик ўн баробар бўлади. Яъни, биринчи киши “Ассалому алайкум”, деди бу битта калима, иккинчиси “Раҳматуллоҳ”ни зиёда қилди, кейингиси “Баракотуҳу”ни қўшди ҳар бир калима яхшиликдир. Бир яхшилик ўн баробар бўлади. Яхши сўз қандай бўлса ҳам у садақадир”, дедилар (Имом Нававий ривояти).\nТилнинг яхши сўзларни гапириши Аллоҳ таолонинг буюк инъомидир. Шунинг учун мўмин-мусулмонлар доимо яхши сўзларни зикр қилиб, ҳақ бўлса ҳам ёмон сўздан сақланишлари лозим. Бу борада Расулуллоҳ (соллаллоҳу алайҳи ва саллам): “Шайтонга ланат айтманглар! Унинг ёмонлигидан Аллоҳдан паноҳ сўранглар!” деганлар. Тилимиз ланатга одатланмасин. Ҳар онда иблисга, шайтонга ланат айтилса, кейин инсонларга сўнгра бошқаларнинг ота-онасига, ланат айтилади. Шунинг учун банда тилини яхши сўзга одатлантирмоғи лозим. Баъзилар яхши сўзни одат қиладилар. Натижада узр сўрашга ҳаргиз муҳтож бўлмайдилар. Бу ҳақда Аллоҳ таоло шундай марҳамат қилади:\n“…одамларга ширинсўз бўлинг…” (Бақара, 83).\nЯхши сўзнинг изи қалбда боқий қолади. Ёмон сўз эса ғазабни келтириб, унинг изи нафсда бўқий қолади. Тиғ билан берилган жароҳат вақт ўтиши билан битади. Тил билан берилган жароҳат эса абадий битмайди.\nИнсон фарзандлар, эр-хотин, қўни-қўшни, ёру дўст кабилар билан мулоқотда бўлади. Улар билан чиройли услубда гўзал ва ширин сўз билан муомала қилмоғи садақадир. Уларга айтган ҳар бир ширин сўзи садақа деб ёзилади. Бу борада Пайғамбаримиз (соллаллоҳу алайҳи ва саллам) ҳаётлари мобайнида умматларга намуна бўлдилар.\nБирор кишини сизда ҳожати бўлса, унга ёрдам беришга сизни имкониятингиз бўлмаса, яхши сўз билан тушунтиринг. Шунинг учун Али (розияллоҳу анҳу): “Инсонларга молингиз билан ёрдам бера олмасангиз, уларга чиройли хулқингиз билан ёрдам беринглар” деган.\n“(Садақа бермасдан) яхши гап (қилиш) ва (бера олмагани учун) кечирим (сўраш) кетидан озор етказиладиган садақадан яхшироқдир. Аллоҳ беҳожат ва ҳалимдир” (Бақара, 263).\nПайғамбаримиз (соллаллоҳу алайҳи ва саллам): “Дўзахни зикр қилиб, ундан паноҳ сўраб, юзларини бурдилар. Сўнгра яна дўзахни зикр қилиб, ундан паноҳ сўраб, юзларини бурдилар. Бир бўлак хурмо билан бўлса ҳам дўзахдан сақланинглар! Агар уни тополмасангиз яхши сўз билан сақланинг!” дедилар.\n← Қайтар дунё\nАёл илмли бўлиши керакми? →


Украина Россияга 89 кишини 42 кишига алмашишни таклиф қилди\nУкраина Россияга 42 нафар украиналикни Украинада ушлаб турилган 89 кишига алмашишни таклиф қилди. Бундай ташаббусни Минскдаги уч томонлама контакт гуруҳида Киев вакили Евгений Марчук билдирган.\nМарчукнинг айтишича, Украина маҳбусларни алмашиш таклифини бир неча кун аввал ёзма равишда киритган. “Биз деярли 90 киши янги йилни оилалари билан ўтказишлари мумкин, деб ҳисоблаймиз”, деб айтган сиёсатчи.\nКиев Украина турмаларида ушлаб турилган 23 россияликни Россияда ушлаб турилган 23 украиналикка алмашишга тайёр. “Яъни 23 нафарга 23 нафар”, деб таъкидлаб ўтган Марчук. Бундан ташқари, Украина раҳбарияти 66 айирмачини Донецк ва Луганскда ушлаб турилган 19 украиналикка алмашишни таклиф қилмоқда.\nМарчукнинг таъкидлашича, Украина маҳбусларни алмашиш жараёнини 27 декабрда бошлашга тайёр, бироқ Россия бундай таклифларни қабул қилмаяпти. Украина вакилининг айтишича, “Россия де факто ўз фуқароларидан воз кечмоқда”.\nТаъкидланишича, гап Керчь бўғозида ушланган украиналикларни алмашиш ҳақида бормаяпти, улар “ҳеч қандай шартларсиз” зудлик билан озод қилиниши керак. Киев Москвага 23 сиёсий маҳбус: Олег Сенцов, Николай Карпюк, Станислав Клих, қрим татарларни ва бошқаларни озод қилишни таклиф қилмоқда.\nКиритилди: 22:35 05.12.2018. Ўқилди: 467 марта. Фикрлар сони: 0 та.


Футболчиларимиз таътилга чиқишди | "NAVBAHOR" FUTBOL JAMOASINING RASMIY WEB SAHIFASI\nФутболчиларимиз таътилга чиқишди\nБугун жамоамиз аъзолари чемпионатда юзага келган танаффус туфайли қисқа муддатлик таътилга чиқишди. Машғулотлар сўнггида мураббийлар йиғинда иштирок этаётган футболчилардан иккита таркиб ҳосил қилиб назорат ўйинини ташкил этишди. Уйчидаги ўйингоҳда ўтказилган учрашувда асосий таркиб аъзолари - Павел Леус, Жаҳонгир Меҳмонов, Тимур Яфаров, Қаҳрамон Маҳаммаджонов, Леонид Кошелев, Акрам Баҳриддинов каби футболчилар турли сабабларга кўра майдонга тушишмади. Хусусан Павел Леус бир кун олдин ватанига жўнаб кетган бўлса Қаҳрамон Маҳаммаджоновга мураббийлар уйланганлиги боис дам беришни лозим топишди. Учрашув эса “сариқ” либосда ҳаракат қилган футболчиларнинг 3:1 ҳисобидаги ғалабаси билан якунланди. Голларга Собир Ҳамидов (2 та), Рўзимбой Аҳмедовлар муаллифлик қилишди. Ягона жавоб тўпи эса Александр Лупашко ҳисобига ёзилди. Жамоамиз аъзолари клуб қароргоҳида 3 сентябр йиғилиб, “Бухоро”га қарши учрашувга тайёргарлик кўришни бошлашади. Павел Леус эса 4 сентябр куни ўз юртидан қайтиб келади.